title: Isojoen kirkko

text: Lapväärtin kirkko oli isonvihan eli vuosien 1713–1721 jälkeen huonossa kunnossa ja papin palkkaukseen alettiin vaatia talonpojilta yhä suurempaa osuutta. Talonpojat maksoivat pappien palkat päivätöinä. Isojokisia lukuun ottamatta kaikki toteuttivat velvollisuutensa. Isojokiset olivatkin useasti käräjillä asian tiimoilta. Honkajoen asukkaiden ei tarvinnut osallistua näihin Lapväärtin seurakunnan päivätöihin, sillä he kuuluivat Ikaalisten pastoraattiin. Esimerkiksi vuoden 1734 syyskäräjillä 18 isojokista talonpoikaa oli vastaamassa pappilan päivätöiden laiminlyönnistä. Lapväärtin kirkkoherra kuitenkin antoi tekemättömät päivätyöt anteeksi vaatien ne ensi vuonna tehtäviksi. Kuitenkaan isojokisia ei seuraavanakaan vuonna päivätöissä näkynyt, jonka vuoksi kirkkoherra ilmoitti asiasta nyt maaherralle. Maaherra velvoitti nimismies Jonas Falckia vaatimaan isojokiset töihin, sillä laki näin velvoitti. Myös kirkkoherra haastoi isojokiset käräjille, mutta sielläkin isojokiset esiintyivät vain entistä määräilevämpinä. Isojokiset määrättiin sakon uhalla päivätöihinsä. Tätäkin päätöstä eräs talonpoika vielä arvosteli. Hän sai sakon. Tulevina vuosina sama meno jatkui, eikä isojokisia päivätöissä näkynyt. Siten myös käräjillä he olivat joka kerta.


title: Isojoen kirkko

text: Isojoen rukoushuoneeseen alettiin haluta isonvihan jälkeen omaa pappia, sillä siellä kävivät saarnaamassa ajoittain Lapväärtin ja ajoittain puolestaan Ikaalisten papit. Tästä isojokiset eivät pitäneet ja he kääntyivät Turun tuomiokapitulin puoleen, joka vuonna 1725 määräsi, että kummastakin seurakunnasta tulevat papit asuvat vuorollaan Isojoella. Vuonna 1731 Ruotsin kuningas vahvisti päätöksen, koska Suomi kuului noihin aikoihin Ruotsiin. Papit eivät saaneet haudata tai järjestellä muutenkaan Isojoen rukoushuoneen asioita. Vuonna 1725 selvisi, että Isojoen rukoushuoneen viereen oli haudattu papiston tietämättä yhteensä yhdeksän vainajaa. Tämän jälkeen alkoi jälleen käräjöinti ja isojokiset anoivat kirkonkokoukselta hautauslupaa sekä omaa seurakuntaa. Viranomaiset alkoivat vaatia isojokisilta ja Lapväärtin kirkkoherralta lisäselvitystä asiasta. Tammikuussa 1739 selvisi, ettei rukoushuoneen viereen vainajia haudanneita tuomittaisi. Ennen kuin päätös tuli, kieltäytyivät isojokiset osallistumasta Lapväärtin kirkon ja sen pappien rahamenoihin sekä kellotapulin rakentamiseen. Vuoden 1732 syyskäräjillä isojokiset muistuttivat Lapväärtin kirkkoherraa siitä, ettei hän pitänyt, kuin harvoin heille suomenkielisen jumalanpalveluksen. Lapväärtin seurakunnan papit saarnasivatkin Isojoen rukoushuoneessa vain muutaman kerran vuodessa.


title: Isojoen kirkko

text: Isojoki sai joidenkin asiakirjojen mukaan vuonna 1725 pitäjänapulaisen. Isojoella ei tyydytty myöskään vuorollaan paikkakunnalla asuviin pappeihin, minkä johdosta kuninkaalle lähetettiin anomus omasta, Isojoella asuvasta papista. 21. elokuuta 1732 päivätyssä kirjeessään kuningas hyväksyi anomuksen sillä ehdolla, että isojokiset maksavat oman pappinsa palkan lisäksi myös Lapväärtin kirkkoherran palkan. Isojoella tämä ehto hyväksyttiin, jonka jälkeen syntyi Isojoen kappeli. Vuonna 1733 Isojoen rukoushuone vihittiin kirkoksi. Vuonna 1792 alettiin valittaa kirkon ahtautta, vaikka kirkon pituus oli 42,5 kyynärää ja leveys 14 kyynärää. Näin ollen kirkko oli ainoastaan noin kymmenen metriä nykyistä kirkkoa lyhyempi. Kirkkoa oli vieläpä jatkettu vuoden 1763 aikana. Kirkossa oli yhdeksän kappaletta suurta ikkunaa, joista kuusi oli korkeudeltaan 3,5 kyynärää ja leveydeltään kaksi kyynärää. Pienimpien ikkunoiden korkeus oli 2,5 kyynärää ja leveys kaksi kyynärää. Kirkon seinillä oli korkeutta kahdeksan kyynärää. Kirkon länsiosassa sijaitsivat lehterit naisille ja miehille. Molemmille oli 12 penkkiä. Ikkunanpuitteet, lehterinrinta, saarnastuoli ja alttarikehys olivat väriltään vaaleansinisiä. Saarnastuolin listat olivat lisäksi kullatut. Alttarin ympäristöä lukuun ottamatta muu kirkko oli maalaamaton. Alttaritauluna oli 4,5 kyynärää korkea ja kolme kyynärää leveä Jeesusta ristillä esittävä teos. Kirkkoon tuli vähitellen valonpitimiä ja pääasiassa nykyisen kirkkorakennuksen kynttilänjalat, lampetit ja kruunut olivat jo vanhassa kirkossa.


title: Isojoen kirkko

text: 1820-luvulla kirkon havaittiin rapistuvan. Vuonna 1826 useiden kokousten jälkeen päätettiin rakentaa Isojoelle uusi kirkko. Rakentaminen alkoi vuonna 1829 Carl Ludvig Engeliltä tilattujen piirustusten pohjalta. Erik Kuorikoski toimi rakennusmestarina. Jokaisen seurakunnan jäsenen, aivan sairaita, vanhoja ja köyhiä lukuun ottamatta, oli osallistuttava rakennustöihin varojensa mukaisesti. Uusi kirkko oli valmis vuonna 1833. Vuonna 1855 Isojoki erotettiin Lapväärtistä omaksi seurakunnakseen.


title: Latuskanapparit

text: Latuskanapparit ("Platyrinchus") on pikkunapparien heimoon kuuluva lintusuku. Usein suku luetaan tyranneihin. BirdLife Suomen luokituksen mukaan latuskanappareihin kuuluu 7 lajia.


title: Eräänä kauniina päivänä

text: Eräänä kauniina päivänä on yhdysvaltalainen elokuva vuodelta 1996. Se on romanttinen komedia kahdesta yksinhuoltajasta, joita esittävät Michelle Pfeiffer ja George Clooney. Elokuvassa vilahtelee myös monia New Yorkin matkailukohteita.


title: Sari Luhtanen

text: Sari Luhtanen (s. 25. heinäkuuta 1961) on suomalainen kirjailija, käsikirjoittaja ja suomentaja.


title: Sari Luhtanen

text: Luhtanen on opiskellut Helsingin yliopistossa englantilaista filologiaa, yleistä kirjallisuustiedettä ja teatteritiedettä. Luhtasen ja kuvittaja Tiina Pajun sarjakuvia on ilmestynyt eri lehdissä, ja he ovat julkaisseet yhdessä sarjakuvakirjoja ja kalentereita. Luhtasen ja Pajun sarjakuvia on ollut mukana useissa näyttelyissä Suomessa. Heidän töitään oli esillä myös pohjoismaisessa Cap du Nord -näyttelyssä Angoulêmessa Ranskassa 1997. Luhtasen ja Pajun "Maisa ja Kaarina" -sarjakuva palkittiin Kemin valtakunnallisessa sarjakuvakilpailussa vuoden parhaan lehtisarjakuvan Lempi-palkinnolla vuonna 1991.


title: Sari Luhtanen

text: Luhtanen suomensi "Simpsonit"-televisiosarjaa 1990-luvulta vuoteen 2012 asti, yhteensä 494 jakson verran. Hän on suomentanut myös "The Simpsons Movien" (2007) televisioversion ja Yle TV1:n televisiosarjan "Vanha suola janottaa" sekä monia muita sarjoja.


title: Sari Luhtanen

text: Luhtasen esikoisromaani "Tuulin viemää" ilmestyi vuonna 2011 Tammen kustantamana. Se edustaa niin sanottua chick lit -kirjallisuutta. Hän on kirjoittanut myös kaksi "Nymfit"-televisiosarjan yhteydessä ilmestynyttä kirjaa.


title: Sari Luhtanen

text: Luhtanen asuu Fiskarsissa.


title: Sari Luhtanen

text: Luhtanen sai yhdessä Tiina Pajun kanssa vuoden 2019 Puupäähattu-palkinnon sarjakuvasta Maisa ja Kaarina.


title: Lapionokat

text: Lapionokat ("Ramphotrigon") on tyrannien heimoon kuuluva lintusuku.


title: Teatteri Takomo

text: Teatteri Takomo on suomalainen teatteri, jonka toimitilat ovat Helsingissä Fredrikintorin kulmauksessa. Teatterin taiteellinen johtaja on Akse Pettersson.


title: Teatteri Takomo

text: Teatteri Takomo perustettiin Helsingissä syksyllä 1996. Sen perustajajäseniä olivat Kristian Smeds, Rauno Ahonen, Tarja Heinula, Nina Jääskeläinen, Susanna Mikkonen, Turo Pajala, Tommi Raitolehto, Jorma Tapio, Terike Haapoja ja Jetta Kuitunen. Ensimmäinen ensi-ilta oli sovitus Henrik Ibsenin näytelmästä "Brand" vuodelta 1866.


title: Teatteri Takomo

text: Teatteri Takomo tekee esityksiä nykytodellisuuden ajankohtaisista kysymyksistä ja osallistuu teatterin keinoin nykypäivän yhteiskunnalliseen keskusteluun. Teatteri Takomon tekemän teatterin on tarkoitus syventää ihmisten tietoisuutta ja ymmärrystä nykyajasta sekä ihmisen olemassaolosta tämän päivän Suomessa ja maailmassa.


title: Teatteri Takomo

text:
Istumapaikkoja teatterissa on 70. Teatteri Takomo saa rahoitusta valtion näyttämötaidetoimikunnan kautta opetus- ja kulttuuriministeriöltä sekä Helsingin kaupungilta.
Lähde


title: Sven Delblanc

text: Sven Delblanc (26. toukokuuta 1931 – 15. joulukuuta 1992) oli ruotsalainen kirjailija ja kirjallisuuden tutkija. Hän kirjoitti suosittuja ja palkittuja teoksia, jotka sijoittuivat Ruotsin lähihistoriaan. Parhaiten niistä tunnetaan Hedebyn asukkaista kertova sarja sekä "Samuelin kirja" jatko-osineen, jotka kertovat Delblancin äidinisän tarinan. Useita hänen teoksiaan on käytetty televisiosarjojen pohjana.


title: Sven Delblanc

text: Delblanc sai useita palkintoja, muun muassa Pohjoismaiden neuvoston kirjallisuuspalkinnon vuonna 1982 ja August-palkinnon vuonna 1991.


title: Jällivaaran lentoasema

text: Jällivaaran lentoasema sijaitsee Jällivaarassa, Ruotsissa, noin kahdeksan kilometriä Jällivaaran keskustasta itään.


title: Jällivaaran lentoasema

text: Lentokenttä oli aluksi sotilaskäytössä 800 metrin kiitotiellään. Ennen matkustajaliikenteen käynnistämistä kiitotie rakennettiin 1 350 metrin pituuteen. Ensimmäinen matkustajaliikenteen reittilento laskeutui kentälle 18. huhtikuuta 1971. Vuonna 1984 kiitotietä jatkettiin nykyiseen 1 714 metrin mittaansa. Vuonna 1989 kiitotietä levennettiin 45 metriin. Uusi terminaalirakennus valmistui vuonna 1994.


title: Jällivaaran lentoasema

text: Jällivaaran lentoasema käyttää myös Lapland Airportin nimeä. Reittiyhteyksien lentoaika Tukholmaan on kaksi tuntia ja viisi minuuttia. Automatka Jällivaaran keskustasta lentoasemalle kestää noin kymmenen minuuttia.


title: Jällivaaran lentoasema

text: Vuoden 2008 syksystä alkaen on NextJet-lentoyhtiö hoitanut Tukholman ja Jällivaaran välisen Ruotsin valtion ostoliikenteen. Talvikaudella 2008–09 reitillä kulkee 12 viikkovuoroa suuntaa kohden. Laivastona toimii 68-paikkainen BAe ATP -potkurikone.


title: Jällivaaran lentoasema

text: NextJet-lentoyhtiö on syksyn 2008 aikana ilmaissut tahtovansa Jällivaaraan lentokonehallin, joka helpottaisi laivaston jäänkäsittelyä. Jällivaaran kunta ei ole antanut lentoyhtiölle lupaa väliaikaisen hallin rakentamiseen. Kunta rakentaa itse pysyvän hallin, jonka arvioidaan valmistuvan syksyllä 2009. Rakentamisen arvioidaan maksavan noin kolme miljoonaa euroa, josta puolet on EU:n varoja. Halliin mitoitetaan tila yhdelle Boeing 737 -kokoluokan koneelle, jossa on noin 180 matkustajapaikkaa. Muut kokoluokan vaatimat lentoaseman puitteet aiotaan rakentaa vuoteen 2011 mennessä. Nykyisin tämän suuruisilla koneilla ei voida liikennöidä Jällivaaraan.


title: Pensastyrannit

text: Pensastyrannit ("Casiornis") on tyrannien heimoon kuuluva lintusuku.


title: A Day Without Rain

text: A Day Without Rain on irlantilaislaulajan Enyan vuonna 2000 julkaistu viides studioalbumi. Se voitti Grammy-palkinnon parhaana New Age -albumina vuonna 2002. Albumin tunnetuin kappale on ”Only Time”, jota useat mediakanavat käyttivät selostuksen taustalla kerrottaessa syyskuun 11. päivän terrori-iskuista vuonna 2001. Laulaja itse kuitenkin paheksui kappaleen käyttöä muistotarkoituksessa, erityisesti kun kappaleesta alkoi levitä internetissä erilaisia remix-versioita. Hän julkaisi itse erikoisversion kappaleesta keräämään avustuksia iskujen uhreille. Myös useita Enyan faneja on suututtanut Enyan musiikin yhdistäminen WTC-iskuihin, kuten myös kappaleen ”May It Be” käyttäminen CNN:n "Larry King Live" -ohjelmassa Afganistanin sodan yhteydessä vuonna 2002.


title: A Day Without Rain

text: "A Day Without Rainista" tuli Enyan uran myydyin julkaisu (yli 12 miljoonaa kopiota) ja se lukeutuu myös vuoden 2001 myydyimpiin albumeihin. Julkaisun jälkeen Enya oli myydyin naisartisti vuosina 2001 ja 2002. Sisältyy Kanadan, Meksikon, Portugalin ja moneen muuhun painokseen.


title: A Day Without Rain

text: Grammy-palkinto


title: Tyrannit (suku)

text: Tyrannit ("Tyrannus") on tyrannien heimoon kuuluva lintusuku.


title: Helsingin balalaikkaorkesteri

text: Helsingin balalaikkaorkesteri on noin 30 soittajan orkesteri, jossa soitetaan balalaikoilla ja domrilla. Orkesteri on perustettu 1910, joten se arvioi olevansa maailman toiseksi vanhin balalaikkaorkesteri. Balalaikkaorkestereille sävelletyn musiikin lisäksi orkesteri soittaa ja on levyttänyt venäläistä kansanmusiikkia ja maailmanmusiikkia sekä erilaista taide- ja populaarimusiikkia. Sen kapellimestarina toimii Gennadi Klykov.


title: Sandhurst

text: Sandhurst on kaupunki ja kunta Berkshiren kreivikunnassa Englannissa, 55 kilometriä Lontoosta lounaaseen. Sandhurstissa on 22 000 asukasta ja 7 500 taloutta. Kaupunki on saanut nimensä alueen hiekkapohjaisesta maastosta ja metsäisistä tasangoista ().


title: Sandhurst

text: Sandhurst tunnetaan parhaiten Sandhurstin kuninkaallisesta sotakorkeakoulusta, jota ovat käyneet monet Ison-Britannian nimekkäimmistä sotilaista.


title: Bill Cleary

text: William J. "Bill" Cleary, Jr. (s. 19. elokuuta 1934, Massachusetts) on entinen yhdysvaltalainen jääkiekkoilija ja kiekkovalmentaja. Hän saavutti Yhdysvaltain joukkueen pelaajana kultaa 1960 ja olympiahopeaa edellisissä kisoissa 1956.


title: Bill Cleary

text: Cleary oli valtakunnallisen tason pelaaja jo edustaessaan Harvardin yliopistoa, jonka useita oppilaitoskohtaisia ennätyksiä pitää yhä hallussaan. Näistä merkittävimpiä on yhden kauden piste-ennätys (89 tehopistettä).


title: Bill Cleary

text: Cleary valmensi Harvardin yliopiston kiekkojoukkuetta yli 20 vuoden ajan ja johti sen NCAA National Championship -mestaruuteen 1989. Harvardissa hänen alaisuudessaan pelasi kolme Hobey Baker Award -palkinnon voittajaa (Scott Fusco, Mark Fusco ja Lane MacDonald) kuten useita tulevia NHL-pelaajiakin. Bill Cleary saavutti valmennusurallaan 324 voittoa, 201 tasapeliä ja jäi vain 22 kertaa tappiolle; voittoprosentiksi muodostui 61,2.


title: Bill Cleary

text: Cleary jätti valmennustyön 1990, jonka jälkeen jatkoi Harvardissa urheilujohtajana. Nyttemmin hän on eläkkeellä ja asuu Bostonin seudulla.


title: Elza Soares

text: Elza Soares (s. 23. kesäkuuta 1937 Rio de Janeiro) on brasilialainen sambalaulaja.


title: Elza Soares

text: Soares oli jonkin aikaa naimisissa brasilialaisen jalkapalloilijan Garrinchan kanssa.


title: Hans von Seisser

text: Hans Ritter von Seisser (9. joulukuuta 1874 Würzburg, Baijeri, Saksan keisarikunta – 14. huhtikuuta 1973 München, Länsi-Saksa) oli saksalainen eversti ja Baijerin poliisijohtaja Adolf Hitlerin epäonnistuneen oluttupavallankaappausyrityksen aikana.


title: Hans von Seisser

text: Seisser syntyi baijerilaiseen porvarissukuun. Hänen isänsä oli Baijerin kuninkaallinen kauppatuomari Ludwig-Barbarossa Seisser. Hän kävi kadettikoulun, josta valmistuttuaan vuonna 1893 hänet sijoitettiin vänrikiksi 2. baijerilaiseen tykistörykmenttiin. Ensimmäisen maailmansodan syttyessä hän oli ylennyt majuriksi. Syyskuussa 1914 hänet palkittiin korkeimmalla baijerilaisella mitalilla ("Militär-Max-Joseph-Orden") ja hänelle annettiin henkilökohtainen periytymätön ritarin arvonimi "Ritter von". Syksyllä 1920 Seisser erosi armeijasta ja siirtyi poliisiin.


title: Hans von Seisser

text: Baijerin pääministerinä oli tuolloin osavaltion itsenäisyyttä oikeistoekstremistien tuella ajanut Gustav Ritter von Kahr. Weimarin tasavallan johto hyväksyi ekstremismiä rajoittavan lain ja Kahr erosi protestina 1921. Kului kaksi poliittisten levottomuuksien täyttämää myrskyisää vuotta. Baijerin uusi pääministeri Eugen von Knilling nimitti Kahrin valtionkomissaariksi diktaattorin valtaoikeuksilla 1923. Kahr muodosti tällöin kolmihenkisen osavaltiohallinnon, ns. Baijerin triumviraatin yhdessä Seisserin ja armeijan kenraalin Otto von Lossowin kanssa.


title: Hans von Seisser

text: Triumviraatti kaavaili yhdessä Adolf Hitlerin ja marsalkka Erich Ludendorffin johtamien natsien kanssa vallankaappausta ja uuden hallituksen muodostamista. Triumviraatin vetäessä tukensa Hitleriltä, tämä yritti pakottaa sen puolelleen aloittamalla oman natsivetoisen vallankaappausyrityksensä, joka tultiin tuntemaan oluttupavallankaappauksena. Triumviraatti piti parhaillaan julkista kokousta münchenilaisessa oluttuvassa, kun Hitler miehineen ryntäsi sisään. Pistoolilla uhaten Hitler pakotti triumviraatin jäsenet seuraajikseen. Kuitenkin Hitlerin lähdettyä Kahr ja muut onnistuivat huijaamaan itsensä vapaaksi. Seisser hälytti miehensä välittömästi ja vallankaappaus päättyikin natsien ja poliisien väliseen laukaustenvaihtoon. Johtavat puolueen jäsenet pakenivat ulkomaille tai joutuivat vankilaan. Kahrin yhteys tuli ilmi ja hän menetti kannatuksensa varsinkin maltillisen oikeiston keskuudessa ja joutui pian eroamaan. Seisser pysyi poliisin johdossa kunnes jäi eläkkeelle vuonna 1930.


title: Hans von Seisser

text: Kun natsit saavuttivat vallan Saksassa tammikuussa 1933 he kostivat lähes kaikille vastustajilleen. Myös von Seisser pidätettiin ja suljettiin joksikin aikaa Dachaun keskitysleiriin. Kun liittoutuneet valtasivat Baijerin yhdysvaltalaiset kutsuivat Seisserin hoitamaan väliaikaisesti vanhaa virkaansa. Seisser kuoli 99-vuotiaana Münchenissä 1973.


title: Läntinen pallonpuolisko

text: Läntinen pallonpuolisko on maantieteellinen termi maapallon puoliskolle joka sijaitsee Lontoon Greenwichistä länteen. Greenwich on sovittu nollameridiaanin sijainniksi, ja maapallon toista puoliskoa siitä itään kutsutaan itäiseksi pallonpuoliskoksi. Vaikka läntinen pallonpuolisko vastaa puolta maapallon pinta-alasta, siellä asuu vain noin 15 % maapallon väestöstä. Läntisen pallonpuoliskon maapinta-ala on kuitenkin pienempi kuin itäisen pallonpuoliskon. Amerikan manner on mantereista ainoa, joka sijaitsee kokonaan läntisellä pallonpuoliskolla.


title: Itäinen pallonpuolisko

text: Itäinen pallonpuolisko on maantieteellinen termi maapallon puoliskolle, joka sijaitsee Greenwichistä itään. Greenwichissä on nollameridiaani, ja maapallon toista puoliskoa siitä länteen kutsutaan läntiseksi pallonpuoliskoksi. Vaikka itäinen pallonpuolisko vastaa puolta maapallon pinta-alasta, siellä asuu peräti noin 85 % maapallon väestöstä. Myös suurin osa Euroopasta sijaitsee itäisellä pallonpuoliskolla.


title: Amarantine

text: Amarantine on irlantilaislaulaja Enyan vuonna 2005 julkaisema studioalbumi. Se on Enyan kuudes albumi, ja se voitti parhaan New Age -albumin Grammy-palkinnon vuonna 2007. Julkaisupäivästä tiedotti Roma Ryan 23. syyskuuta 2005 Enyan virallisella keskustelupalstalla Internetissä. Albumi vuoti Internetiin 11. marraskuuta 2005.


title: Amarantine

text: Albumista on julkaistu kolme versiota: "Standard release" (normaalipainos), "Special Christmas Edition" (joulupainos) ja "Deluxe Collector's Edition" (keräilypainos). Euroopassa albumilta julkaistiin kaksi singleä: "Amarantine" ja "It's in the Rain". Lisäksi Japanissa julkaistiin promo "If I Could Be Where You Are" ja Yhdysvalloissa uudelleen miksattu versio kappaleesta "Someone Said Goodbye".


title: Amarantine

text: Albumin normaalipainos julkaistiin 22. marraskuuta 2005. Se sisältää levyn, jolla on 12 kappaletta sekä 16-sivuinen kansivihko "Water Shows The Hidden Heart". jossa on levyn tuotantotiedot ja sanoitukset. Sanoitukset ovat englannin-, loxian- ja japanin kielellä. Loxiankielisiä kappaleita on kolme ja japaninkielisiä yksi. Sanoitukset on kirjoittanut Roma Ryan.


title: Amarantine

text: Levyn jouluversio sisältää kaksi CD-levyä, ja sen kannessa on tavallisesta versiosta poikkeava kansikuva. Muuten kansivihko on samanlainen kuin tavallisessa julkaisussa. Levy julkaistiin 22. marraskuuta 2006. Ensimmäisellä CD-levyllä on kaikki aiemmin julkaistut 12 kappaletta. Toinen levy sisältää neljä joululaulua: "Adeste Fideles", "The Magic of the Night", "We Wish You a Merry Christmas" ja "Christmas Secrets".


title: Amarantine

text:
Erikoispainos sisältää peruspainoksen lisäksi toisen version kansivihkosta "Water Shows The Hidden Heart" ja kolme valokuvaa, jotka ovat takakannen taskussa. Levy on pakattu punaiseen samettiseen laatikkoon.
"Special Christmas Edition" -painoksen toisen levyn kappaleet on myös julkaistu erillisillä levyillä; Yhdysvalloissa "Sounds of the Season: The Enya Holiday Collection" ja Kanadassa "Christmas Secrets EP".


title: Amarantine

text: Grammy-palkinto


title: Exile

text: Exile voi tarkoittaa seuraavia:


title: Ksantiinioksidaasi

text: Ksantiinioksidaasi eli ksantiinioksidoreduktaasi on entsyymi, joka katalysoi hypoksantiinin hapettumista ksantiiniksi ja edelleen virtsahapoksi . Ksantiinioksidaasia esiintyy muun muassa nisäkkäiden maidossa ja useissa eri kudoksissa


title: Ksantiinioksidaasi

text: Massaltaan ksantiinioksidaasi on noin 100–310 kDa. Se on hyvin monimutkainen entsyymi johon on liittynyt rautaa, molybdeeniä ja kaksi flaviinimolekyyliä FAD:n muodossa .


title: Ksantiinioksidaasi

text: Entsyymin toimintaa estävät muun muassa allopurinoli, N-asetyyli-L-kysteiini, syanidi-ionit, kupari-ionit ja fytiinihappo. Ksantiinioksidaasilla on todettu olevan osuutta rintasyövän riskiin. Potilailla joiden ksantiinioksidaasipitoisuus on vähäinen on suurempi riski sairauden uusimiseen .


title: Ksantiinioksidaasi

text: Koska ksantiinioksidaasi lisää toiminnallaan virtsahapon määrää käytetään kihdin hoitamiseen entsyymiä inhibitoivia aineita kuten allopurinolia


title: Ksantiinioksidaasi

text: Harvinaisessa perinnällisessä sairaudessa ksantinuriassa ksantiinioksidaasi puuttuu. Tämä voi johtaa sappikivien syntyyn .


title: Riikka Sarasoja-Lilja

text: Riikka Johanna Sarasoja-Lilja (o.s. Sarasoja, s. 23. helmikuuta 1982 Savitaipale) on suomalainen entinen maastohiihtäjä. Hän edusti urallaan Lappeen Rientoa ja häntä valmensi Heikki Pusa. Sarasoja-Lilja lopetti kilpailu-uransa kauden 2014-2015 jälkeen.


title: Riikka Sarasoja-Lilja

text: Sarasoja kuului Suomen joukkueeseen, joka voitti nuorten maailmanmestaruuden 4 × 5 kilometrin viestissä Karpacz-Szklarskassa 2001. Seuraavana talvena hän sijoittui Schonachin nuorten MM-kilpailuissa sprintissä neljänneksi. Tarvision universiadeissa 2003 hän saavutti hopeaa vapaalla hiihtotavalla käydyssä sprinttikilpailussa ja pronssia viiden kilometrin perinteisen tyylin kilpailussa.


title: Riikka Sarasoja-Lilja

text: Ensimmäisissä aikuisten arvokilpailuissaan, Liberecin MM-kisoissa 2009, Sarasoja sijoittui sprintissä 20:nneksi, yhdistelmäkilpailussa 24:nneksi ja 30 kilometrillä 25:nneksi. Vancouverin olympialaisissa 2010 hän oli parisprintissä kahdeksas, 30 kilometrillä 13:s, yhdistelmäkilpailussa 21:s ja 10 kilometrillä 31:s. Oslon MM-kilpailuissa 2011 hän sijoittui yhdistelmäkilpailussa 18:nneksi, sprintissä 27:nneksi ja 30 kilometrillä 33:nneksi. Val di Fiemmen MM-kilpailuissa 2013 hän saavutti pronssia vapaan hiihtotavan parisprintissä Krista Lähteenmäen kanssa. 10 kilometrin vapaan hiihtotavan kilpailussa hän oli 12:s. Falunin MM-kilpailuissa 2015 hän sijoittui kymmenenneksi parisprintissä.


title: Riikka Sarasoja-Lilja

text: Maailmancupin henkilökohtaisissa kilpailuissa Sarasoja sijoittui ensimmäisen kerran kymmenen parhaan joukkoon oltuaan kymmenes Trondheimin vapaan hiihtotavan sprintissä helmikuussa 2004. Toistaiseksi parhaan sijoituksensa, kuudennen tilan, hän on saavuttanut vapaan hiihtotavan sprinttikilpailuissa Lahdessa 2009 ja Düsseldorfissa 2011.


title: Riikka Sarasoja-Lilja

text: Tour de Skillä 2009–2010 Sarasoja sijoittui neljänneksi Val di Fiemmen 10 kilometrin perinteisen hiihtotavan yhteislähtökilpailussa. Lopputuloksissa Sarasoja oli 15. 4 × 5 kilometrin viestissä hän oli kaudella 2003–2004 mukana kolmanneksi sijoittuneessa Suomen joukkueessa Otepään ja Uumajan osakilpailuissa. Kaudella 2007–2008 hän kuului Suomen joukkueeseen, joka sijoittui toiseksi Falunissa ja kolmanneksi Beitostølenissä. Kaudella 2011–2012 hän oli Suomen joukkueessa kolmas Sjusjøenissa ja toinen Nové Městossa. Tour de Skillä 2011–2012 Sarasoja-Lilja sijoittui 2,5 kilometrin vapaan hiihtotavan prologissa neljänneksi ja 10 kilometrin yhdistelmäkilpailussa viidenneksi.


title: Riikka Sarasoja-Lilja

text: Sarasoja on saavuttanut vapaan hiihtotavan sprintissä SM-hopeaa Iisalmessa 2004 ja SM-pronssia Vantaalla 2008. 10 kilometrin perinteisen hiihtotavan kilpailussa hän sai SM-pronssia Jämillä 2009. 30 kilometrin vapaalla hän saavutti SM-hopeaa 2009. 3 × 5 kilometrin viestissä hän on saavuttanut SM-pronssia 2008, kultaa 2009 ja pronssia 2010. Parisprintissä hän sai SM-pronssia 2009 ja kultaa 2010.


title: Robin Antin

text: Robin Antin (s. 6. heinäkuuta 1961) on yhdysvaltalainen koreografi, tanssija ja musiikkivideoiden tekijä. Hän on vuonna 2010 hajonneen The Pussycat Dolls -yhtyeen luoja. Ennen tätä hän oli ehtinyt kehittämään myös yhtyeen Girlicious vuonna 2008. Myös tämä yhtye joutui kuitenkin hajoamaan vuonna 2011. Hänellä on kolme veljeä, joista Jonathan Antin on kuuluisa hiusstylisti. Muut veljet ovat Steve ja Neil. The Pussycat Dollsin sekä Girliciousin lopetettua toimintansa hän kokosi uuden tyttökokoonpanon G.R.L.-yhtyeen luomista varten. Vuonna 2015 G.R.L. lopetti toimintansa, kun yhtyeen merkittävä jäsen, Simone Battle teki itsemurhan. 15. kesäkuuta 2016 Antin ilmoitti, että G.R.L on tekemässä paluun uuden albumin muodossa.


title: Volvo XC60

text: Volvo XC60 on Volvon vuodesta 2008 lähtien valmistama crossover-tyyppinen henkilöautomalli, joka oli suuremman XC90:n jälkeen valmistajan toinen malli luokassaan.


title: Volvo XC60

text: Ensimmäisen sukupolven XC60 esiteltiin konseptina Detroitin autonäyttelyssä tammikuussa 2007. Tuotantomallin ensiesittely oli Geneven autonäyttelyssä keväällä 2008. Malli perustuu Fordin ja Volvon yhteistyössä kehittämälle pohjalevylle, jolle perustuvat myös muun muassa Ford Mondeo, Volvo S80 ja V70.


title: Volvo XC60

text: Vuoden 2009 Euro NCAP -kolaritestistä XC60 sai tulokseksi täydet viisi tähteä.


title: Volvo XC60

text: Bensiinimoottorina oli aluksi kuusisylinterinen 3,0-litrainen T6 (285 hv), dieselmoottoreina viisisylinteriset 2,4-litraiset 2.4D (163 hv) ja D5 (185 hv). Vuonna 2009 tulivat kuusisylinterinen 3,2-litrainen (238 hv) bensiinimoottori ja 2.4D:n 175-hevosvoimainen versio. Lisäksi D5-moottorin teho nousi 205 hevosvoimaan.


title: Volvo XC60

text: Vuonna 2010 175-hevosvoimainen dieselmoottori poistui ja 2.4D:n nimeksi vaihtui D4. Uutena bensiinimoottorina oli turboahdettu 2,0-litrainen (203 hv), lisäksi 3,2-litraisen teho nousi 243 hevosvoimaan ja T6:n 304 hevosvoimaan. Syksyllä 2,0-litraisesta tuli tehokkaampi 240-hevosvoimainen versio nimeltään T5.


title: Volvo XC60

text: Keväällä 2011 pienempitehoinen turboahdettu 2,0-litrainen poistui valikoimasta ja samana kesänä D5-moottorin teho nousi 215 hevosvoimaan. Keväällä 2012 D4:n nimeksi vaihtui D3, ja siitä tuli tarjolle myös 2,0-litrainen 136-hevosvoimainen versio. 3,2-litrainen poistui samaan aikaan valikoimasta.


title: Volvo XC60

text: Kasvojenkohotuksen kokenut XC60 esiteltiin keväällä 2013 Geneven autonäyttelyssä. Siihen tehtiin uudistuksia erityisesti keulan alueella. Lisäksi tarjolle tuli digitaalinen mittaristo, joka on kuljettajan muokattavissa. Uusi D4 oli 2,0-litrainen (181 hv) ja T5-moottorin teho nousi 245 hevosvoimaan.


title: Volvo XC60

text: T6 poistui mallistosta keväällä 2015. Samaan aikaan D3-moottorin teho nousi 150 hevosvoimaan, D4:n 190 hevosvoimaan ja D5:n 220 hevosvoimaan. Uusi 2,0-litrainen T6 (306 hv) esiteltiin vuoden 2014 lopussa.


title: Volvo XC60

text: Toisen sukupolven XC60 esiteltiin Geneven autonäyttelyssä keväällä 2017. Se perustuu samalle Volvon SPA-pohjalevyrakenteelle kuin esimerkiksi S90/V90- ja XC90-mallit.


title: Volvo XC60

text: Vuoden 2017 Euro NCAP -kolaritestistä XC60 sai tulokseksi täydet viisi tähteä.


title: Volvo XC60

text: Moottoreina ovat 2,0-litraiset bensiinimoottorit T5 (250 hv) ja T6 (310 hv) sekä dieselmoottori D5 (190/235 hv). Lisäksi on ladattava hybridimalli T8, jossa T6-bensiinimoottorin apuna on 87-hevosvoimainen sähkömoottori.


title: Kirsi Helen

text: Kirsi Johanna Helen (o.s. Perälä, s. 6. toukokuuta 1982 Forssa) on suomalainen maastohiihtäjä.


title: Kirsi Helen

text: Helen saavutti nuorten PM-kilpailuissa Otepäässä 2000 viestissä kultaa ja 5 kilometrin perinteisen hiihtotavan kilpailussa hopeaa. Seuraavana talvena hän sai nuorten MM-kilpailuissa Karpacz-Szklarskassa kultaa 4 × 5 kilometrin viestissä ja pronssia vapaan hiihtotavan sprinttikilpailussa. Tarvision universiadeissa 2003 hän voitti kultaa vapaan tyylin sprintissä. Liberecin MM-kilpailuissa 2009 hän sijoittui sprintissä 24:nneksi. Vancouverin olympialaisissa 2010 hän oli 19:s ja putosi puolivälierissä, vaikka hänellä oli sama aika kuin jatkoon päässeellä Celine Brun-Liellä.


title: Kirsi Helen

text: Helen on sijoittunut maailmancupin henkilökohtaisessa osakilpailussa parhaimmillaan viidenneksi perinteisen hiihtotavan sprinttikilpailussa Otepäässä tammikuussa 2010. Parisprintissä hän oli Riikka Sarasojan kanssa viides Düsseldorfissa kaudella 2008–2009. SM-kilpailuissa hän on saanut sprintissä hopeaa Jämillä 2009 ja pronssia Tampereella 2002. Parisprintissä hän on saavuttanut hopeaa Kontiolahdella 2009 ja pronssia Rukalla 2008.


title: Kirsi Helen

text: Helen edustaa Noormarkun Nopsaa. Hän lopetti uransa keväällä 2011, mutta teki paluun kaudeksi 2013–2014. 2014 SM-hiihtojen jälkeen Helen piti jälleen taukoa kilpailemisesta kunnes tuli lähtöviivalle Hakunilan FIS-kilpailuissa perinteisen tyylin 10 km:lla helmikuussa 2017


title: Jotunheimen

text:
Jotunheimen on Skandeihin kuuluva korkeahuippuinen vuoristoalue Opplandin ja Sognin ja Fjordanen läänien rajalla Etelä-Norjassa. Alueella sijaitsee vuonna 1980 perustettu Jotunheimenin kansallispuisto, jonka pinta-ala on 1 155,670 neliökilometriä.
__notoc__
Ylänköalueen nimen Jøtunheimen antoi norjalainen Aasmund Olavsson Vinje vuonna 1862. Vinje nimesi alueen sekä skandinaavisen mytologian että paikallisten maisemien inspiroimana. Nimen alkuosa "jotun" viittaa jättiläisiin tai peikkoihin ja loppuosa "heimen" taas niiden kotipaikkaan. Kokonaisuudessaan nimellä tarkoitetaankin, että Jotunheimen on "jättiläisten koti" tai "peikkojen koti". Myöhemmin nimi Jøtunheimen muutettiin muotoon Jotunheimen, joka on nykyään tavallisemmin käytetty kirjoitusmuoto.


title: Jotunheimen

text: Jotunheimeniin kuuluvat Pohjois-Euroopan korkeimmat vuorenhuiput, korkeimpina Galdhøpiggen (2 469 m) ja Glittertind (2 464 m). Lounaisosassa on pienempi terävähuippuinen Hurrunganen vuoristo, jonka korkein huippu, Store Skagastølstinden eli Storen, yltää 2 405 metriin merenpinnan tasosta.


title: Jotunheimen

text: Jotunheimenin alueella on erikokoisia jäätiköitä. Nykyiset jäätiköt ovat lähinnä korkeiden huippujen ympärillä ja peittävät alueen ylimpiä laaksoja sekä korkealla olevia tasaisempia alueita.


title: Jotunheimen

text: Jotunheimenin suuresta alueesta huolimatta siellä ei ole juurikaan autoliikenteelle tarkoitettuja teitä. Jotunheimenin ja Breheimenin välissä ylängön ylittää Fv55-tie. Lännen suuntaan tie jatkuu Skjoldenista edelleen pidemmälle muun muassa Sogndalsfjøran, Balestrandin ja Høyangerin kautta E39-tielle. Idässä tie johtaa Lomiin asti. Eri puolille Jotunheimenin kansallispuiston reuna-alueita johtaa muutamia pieniä pistoteitä, vaikka itse kansallispuiston alue on käytännössä tietön. Pienen poikkeuksen tekee kuitenkin Veodalenlaaksossa Glitterheimiin, lähelle Glittertindeniä johtava pistotie, jonka pää on kansallispuiston alueen sisäpuolella.


title: Matti Heikkinen

text: Matti Topias Heikkinen (s. 19. joulukuuta 1983 Kajaani) on suomalainen maastohiihtäjä ja hiihdon maailmanmestari. Hän edustaa Vantaan Hiihtoseuraa ja häntä valmentaa Toni Roponen.


title: Matti Heikkinen

text: Heikkisen uran suurin saavutus on kultamitali 15 kilometrin perinteisen hiihtotavan kilpailussa Oslon MM-kilpailuissa 2011. Vuoden 2009 MM-kisoissa Liberecissä hän saavutti pronssia 15 kilometrin perinteisellä ja 4 × 10 kilometrin viestissä. Lahden MM-kilpailuissa 2017 hän sai pronssia 50 kilometrin vapaan hiihtotavan kilpailussa.


title: Matti Heikkinen

text: Heikkinen aloitti hiihtoharrastuksen 9-vuotiaana ja pelasi lisäksi pesäpalloa 14-vuotiaaksi saakka. Nuorten MM-kilpailuissa hän sijoittui parhaimmillaan seitsemänneksi 10 kilometrin perinteisen hiihtotavan kilpailussa Sollefteåssa 2003.


title: Matti Heikkinen

text: Heikkinen saavutti Liberecin MM-kilpailuissa 2009 pronssia 15 kilometrin perinteisen hiihtotavan kilpailussa. Hän kukisti neljänneksi sijoittueen Kris Freemanin 1,3 sekunnilla. Kyseessä oli Suomen mieshiihdon ensimmäinen arvokisamitali kymmeneen vuoteen. Lisäksi hän hiihti avausosuuden pronssia saaneessa Suomen viestijoukkueessa, oli yhdestoista yhdistelmäkilpailussa ja 37:s 50 kilometrillä. Vancouverin olympialaisissa 2010 hän oli viestissä viides ja 15 kilometrin vapaan hiihtotavan kilpailussa 39:s. Yhdistelmäkilpailun hän keskeytti.


title: Matti Heikkinen

text: Heikkinen voitti 15 kilometrin perinteisen hiihtotavan maailmanmestaruuden Oslon MM-kilpailuissa 2011. Hän johti kilpailua 10 kilometrin väliajoista alkaen ja voitti toiseksi sijoittuneen Eldar Rønningin lopulta 13,3 sekunnilla. Ennen maailmanmestaruuttaan Heikkinen ei ollut voittanut yhtään Suomen-mestaruutta. Yhdistelmäkilpailussa Heikkinen oli 18:s ja Suomi viestissä neljäs. Val di Fiemmen MM-kilpailuissa 2013 hän sijoittui 15 kilometrin vapaan hiihtotavan kilpailussa 12:nneksi, yhdistelmäkilpailussa 17:nneksi, 50 kilometrin perinteisellä 25:nneksi ja viestissä viidenneksi.


title: Matti Heikkinen

text: Heikkinen sijoittui 2014 Sotšin olympialaisissa 50 kilometrin vapaan yhteislähtökilpailussa 15:nneksi, 15 kilometrin perinteisellä 20:nneksi, yhdistelmäkilpailussa 39:nneksi ja viestissä kuudenneksi. Falunin MM-kilpailuissa 2015 hän oli yhdistelmäkilpailussa kuudestoista, 50 kilometrin perinteisellä 20:s, 15 kilometrin vapaalla 21:s ja viestissä kahdeksas.


title: Matti Heikkinen

text: Heikkinen saavutti Lahden MM-kilpailuissa 2017 pronssia 50 kilometrin vapaan hiihtotavan yhteislähtökilpailussa. Hän hävisi kultaa voittaneelle Alex Harveylle 1,4 sekuntia.. 15 kilometrin perinteisen hiihtotavan kilpailussa hän oli yhdestoista ja yhdistelmäkilpailussa sijalla 18. Lisäksi hän hiihti ankkuriosuuden Suomen viidenneksi sijoittuneessa viestijoukkueessa. Pyeongchangin olympialaisissa 2018 hän oli 15 kilometrin vapaan hiihtotavan väliaikalähdössä kymmenes, yhdistelmäkisassa 21:s, 50 kilometrin perinteisen yhteislähtökilpailussa 25:s ja viestissä neljäs.


title: Matti Heikkinen

text: Heikkinen sijoittui maailmancupin osakilpailussa ensimmäisen kerran kymmenen parhaan joukkoon oltuaan yhdeksäs 15 kilometrin perinteisen hiihtotavan kilpailussa Lahdessa maaliskuussa 2008. Joulukuussa 2008 hän oli samalla sijalla 30 kilometrin vapaan hiihtotavan yhteislähtökilpailussa La Clusaz’ssa ja kuudes Davosissa 15 kilometrin perinteisen hiihtotavan kilpailussa. Ensimmäisen palkintokorokepaikkansa hän sai oltuaan kolmas vapaan hiihtotavan 15 kilometrin kilpailussa Beitostølenissä marraskuussa 2009. Ensimmäisen osakilpailuvoittonsa hän saavutti Davosin 15 kilometrin vapaan hiihtotavan kilpailussa 12. joulukuuta 2009.


title: Matti Heikkinen

text: Tour de Skillä 2010–2011 Heikkinen voitti Oberstdorfissa käydyn 20 kilometrin yhdistelmäkilpailun. Tammikuussa 2015 Heikkinen sijoittui kolmanneksi Rybinskin 30 kilometrin yhdistelmäkilpailussa. Maailmancupkaudella 2015–2016 Heikkinen joutui jättämään kisoja väliin alkukaudesta, loukkaantumisen takia. Loppukausi sujui kuitenkin hyvin: Heikkinen sijoittui tammikuussa 2016 Tour de Skin loppunousun osuusajoissa kolmanneksi, maaliskuussa Heikkinen saavutti hiihdon maailmancupin uutuudessa Ski Tour Canadassa neljä palkintosijaa: Quebecissä hän oli vapaan 15 kilometrin takaa-ajon toinen, Canmoren 30 kilometrin yhdistelmäkilpailun kolmas, vapaan 15 kilometrin väliaikalähdön voittaja ja perinteisen 15 kilometrin takaa-ajon osuusaikojen toiseksi nopein. Heikkinen sijoittui Ski Tour Canadan kokonaiskilpailuissa kuudenneksi.


title: Matti Heikkinen

text: Kaudella 2016–2017 Heikkinen sijoittui Lillehammerin Nordic Opening -tapahtumassa kolmanneksi ja oli nopein kiertueen päättäneellä takaa-ajo-osuudella. Hän sijoittui kolmanneksi myös Davosin 30 kilometrin vapaan hiihtotavan kilpailussa. Tour de Skillä hän oli Oberstdorfin takaa-ajokilpailun osuusaikojen nopein, sijoittui Val di Fiemmen 15 kilometrin perinteisen yhteislähtökilpailussa kolmanneksi ja oli viimeisen etapin osuusajoissa toinen. Kokonaiskilpailussa hän sijoittui viidenneksi. Maailmancupin kokonaiskilpailussa hän sijoittui viidenneksi ja normaalimatkojen cupissa kolmanneksi. Kaudella 2017–2018 Heikkinen sijoittui Rukan Nordic Opening -tapahtumassa kiertueen päättäneellä takaa-ajo-osuudella toiseksi.


title: Matti Heikkinen

text: Kaudella 2018–2019 Heikkinen keskeytti Tour de Skin 30. joulukuuta 2018 pidetyn kilpailun jälkeen ja jää 2–3 viikon harjoitustauolle, koko alkukauden sujuttua huonosti.


title: Matti Heikkinen

text: Heikkinen voitti Suomen-mestaruuden 10 kilometrin vapaan hiihtotavan kilpailussa Vaajakoskella 2014, 15 kilometrin vapaan kilpailussa Jämijärvellä 2013, Jämillä 2015 ja Imatralla 2016, 50 kilometrin vapaan hiihtotavan kilpailussa Rukalla 2015 sekä 7,5 kilometrin perinteisen hiihtotavan kilpailussa ja 15 kilometrin takaa-ajokilpailussa 2016. Lisäksi hän on saanut SM-kilpailuissa henkilökohtaisissa kilpailuissa hopeaa perinteisen tyylin 15 kilometrillä Jämillä 2009 ja Keuruulla 2017 sekä 15 kilometrin vapaalla ja yhdistelmäkilpailussa Hakunilassa 2018. Pronssia hän on saavuttanut perinteisen tyylin 15 kilometrillä Tampereella 2006 ja Vantaalla 2014, vapaan tyylin 10 kilometrillä Keuruulla 2010 sekä 30 kilometrin perinteisellä Vaajakoskella 2014. Parisprintissä hän on saavuttanut pronssia Kuusamossa 2008 ja Kontiolahdella 2009.


title: Matti Heikkinen

text: Heikkinen palkittiin tammikuussa 2010 Suomen urheilugaalassa Vuoden läpimurto -palkinnolla.


title: Matti Heikkinen

text: Heikkinen on naimisissa Suvi Heikkisen kanssa. Heillä on vuosina 2010 ja 2013 syntyneet pojat ja vuonna 2017 syntynyt tyttö.


title: Matti Heikkinen

text: Heikkinen on asunut Jyväskylässä vuodesta 2003 lähtien. Hän opiskelee Jyväskylän yliopiston kauppakorkeakoulussa pääaineenaan markkinointi.


title: Ruumiinrangaistus

text: Ruumiinrangaistus on yksilölle hänen tekemänsä oikeudenloukkauksen vuoksi määrätty rangaistus, joka kohdistuu hänen ruumiilliseen koskemattomuuteensa. Ruumiillisen kurituksen tarkoituksena ei kuitenkaan ole hengen riistäminen. Ruumiinrangaistuksen ilmenemismuotoja ovat jonkin ruumiinosan tai kyvyn poistaminen tai vain kärsimyksen aiheuttaminen. Rangaistuksena voi esimerkiksi olla kielen, korvien, nenän tai käden irtileikkaaminen, ruhjominen tai polttaminen tai silmien puhkaiseminen.


title: Ruumiinrangaistus

text: Ruumiinrangaistus oli tavallinen rangaistusmuoto vielä uuden ajan alussa, mutta länsimaissa siitä luovuttiin yleisesti 1700-luvun alkupuoliskolla lukuun ottamatta raipparangaistusta. Ruotsissa ja Suomessa ruumiinrangaistus saatettiin vuoden 1734 lain mukaan tuomita vain kuolemanrangaistuksen koventamiskeinona. Suomen vuoden 1889 rikoslaki ei enää tuntenut raipparangaistusta, mutta rangaistusten täytäntöönpanoasetuksen nojalla voitiin vankeja kurittaa enintään 25 lyönnillä vuoteen 1944 saakka.


title: Ruumiinrangaistus

text: Joissakin maissa vapausrangaistuksia on pyritty koventamaan kärsimystä tuottavilla toimilla. Tällöin on käytetty esimerkiksi ravinnon vähentämistä tai kovaa makuualustaa. Suomessa vesileipärangaistus oli käytössä vuoteen 1975.


title: Edoardo Reja

text: Edoardo Reja (s. 10. lokakuuta 1945) on italialainen jalkapallovalmentaja ja entinen keskikenttäpelaaja. Hän on tehnyt pitkän, yli 30 vuotta kestäneen valmennusuran pääasiassa Italiassa.


title: Edoardo Reja

text: Reja pelasi urallaan SPALissa, US Città di Palermossa ja US Alessandria Calciossa. Palermon paidassa hän pelasi kaikkiaan 124 Serie A -ottelua ja teki yhden pääsarjamaalin. Reja lopetti peliuransa 1975 US Alessandrian paidassa.


title: Edoardo Reja

text: Reja aloitti valmennusuransa vuonna 1979 Serie D:ssä pelanneen Molinella Calcion päävalmentajana. Yhden kauden jälkeen hän siirtyi sarjaporrasta ylemmäksi Monselicen päävalmentajaksi. Hän valmensi läpi 1980-luvun pieniä italialaisseuroja, kunnes 1987 siirtyi Pescara Calcion juniorivalmentajaksi. 1989 hän siirtyi Serie B:ssä pelanneen Pescara Calcion edustusjoukkueen peräsimeen. Rejan ura jatkui Serie B:n ja Serie A:n hissijoukkueissa, joiden sarjataso vaihtui tiuhaan tahtiin.


title: Edoardo Reja

text: Tammikuussa 2005 Reja siirtyi perinteikkään, mutta 2000-luvulla ongelmiin ajautuneen SSC Napolin päävalmentajaksi. Reja luotsasi ensimmäisellä puolikkaalla Napoli-kaudellaan seuran Serie C1:n mestariksi ja nousu Serie B:hen varmistui. Kausi toiseksi ylimmällä sarjatasolla oli menestyksekäs ja Napolissa juhlittiin kakkossijan myötä paluuta pääsarjatasolle kuuden vuoden tauon jälkeen.


title: Edoardo Reja

text: Pääsarjakausi 2007/08 oli Rejalle ja Napolille menestyksekäs. Kahdeksanneksi sijoittunut Napoli pääsi mukaan UEFA Intertoto Cupiin ja vuosien tauon jälkeen eurokentille. Kausi 2008/09 alkoi hyvissä merkeissä, vaikkakin SL Benfica pudotti Napolin UEFA Cupista jo ensimmäisellä kierroksella. Napoli keikkui syyskauden aivan kärjen tuntumassa, mutta kevätkaudella suoritustaso laski ja Napoli ajautui tappiokierteeseen. Rejan kohtaloksi koitui lopulta yhdeksän ottelun tappioputki, jonka seurauksena seura oli pudonnut Serie A:ssa sijalle 11. Maaliskuussa 2009 hän sai potkut tehtävistään.


title: Edoardo Reja

text: Elokuussa 2009 Reja siirtyi Kroatian pääsarjassa pelaavan HNK Hajduk Splitin päävalmentajaksi. Rejan johdolla edelliskauden hopeajoukkue Hajduk ei pysynyt kärkiseura NK Dinamo Zagrebin vauhdissa. Reja ei nähnyt kauden loppua, sillä helmikuussa 2010 hän jätti Hajdukin ja siirtyi Serie A:ssa ongelmiin ajautuneen SS Lazion päävalmentajaksi. Rejan tynkäkausi Laziossa päättyi lopulta sijalle 12, eli hän onnistui tehtävässään välttää seuran katastrofaalinen putoaminen sarjasta. Kaudella 2010/11 hän nosti joukkueen takaisin Serie A:n kärkikahinoihin ja lopulta viidenneksi. Kausi 2011/12 lähti hyvin käyntiin Lazion pelattua tasan puolustavan mestarin AC Milanin kanssa. Tappio Genoalle sai Rejan ilmoittamaan erostaan päävalmentajan tehtävistä 20. syyskuuta. Taustalla on myös fanien negatiivinen suhtautuminen Rejaan ja heidän käyttäymisensä Genoa-ottelussa. Lazion seurajohtaja Claudio Lotito ilmoitti Rejan kuitenkin jatkavan tehtävässä. Toistamiseen Reja ilmoitti eroavansa tehtävästään joukkueen pudottua Atlético Madridille Eurooppa-liigan ensimmäisellä pudotuspelikierroksella. Lotito ei kuitenkaan hyväksynyt Rejan eronpyyntöä ja lopulta hän ilmoitti jatkavansa päävalmentajana. Reja luotsasi Lazion lopulta liigassa neljänneksi, mikä varmisti seuralle paikan Eurooppa-liigaan kaudelle 2012/13. Kauden jälkeen Reja ilmoitti jättävänsä seuran, vaikka puheenjohtaja Lotito olisi halunnut hänen jatkavan.


title: Edoardo Reja

text: Joulukuun lopussa 2013 spekulaatiot Rejan paluusta Lazion päävalmentajaksi kiihtyivät, kun Vladimir Petkovićin sopimus Sveitsin jalkapallomaajoukkueen kanssa julkistettiin. 30. joulukuuta Reja johti Lazion harjoituksia, vaikkei ollut virallisesti nimetty seuran päävalmentajaksi. Lazio virallisti Petkovićin potkut ja Rejan nimityksen seuran päävalmentajaksi 4. tammikuuta 2014. Rejan johdolla Lazio jäi Serie A:ssa lopulta yhdeksänneksi ja europelien ulkopuolelle. Kesäkuussa Reja jätti Lazion.


title: Edoardo Reja

text: Maaliskuussa 2015 Rejasta tuli Serie A:n putoamiskamppailuun vajonneen Atalantan päävalmentaja. Rejan johdolla Atalanta kipusi putoamisviivan yläpuolelle ja säilytti sarjapaikkansa kolmen pisteen erolla Cagliariin. Kaudella 2015/16 Reja yritti nostaa Atalantan Serie A:n kärkitaisteluun, mutta lukuisat tasapelit verottivat pistesaalista ja tuloksena oli 13. sija. Kauden jälkeen kokenut Reja jätti seuran.


title: Edoardo Reja

text: Reja on syntynyt Italian ja silloisen Jugoslavian rajan tuntumassa Lucinicon kylässä. Hänen isänsä kuului Italian slovenialaisvähemmistöön ja äitinsä oli etninen friuli. Reja puhuu sujuvasti italiaa, sloveniaa ja friulia.


title: Edoardo Reja

text: Reja on ollut vuodesta 1969 lähtien naimisissa Livia Rejan kanssa. Hän tutustui vaimoonsa asuessaan Fabio Capellon kämppäkaverina Ferrarassa. Livia oli Capellon tulevan vaimon Lauran hyvä ystävä.


title: Middlesbrough 1986: The Right Stuff

text: Middlesbrough 1986: The Right Stuff on Robert Calvertin arkistolivejulkaisu. Se kuuluu Voiceprintin heikosta äänenlaadusta kritisoituun Calvert-livesarjaan.


title: Bobi Andonov

text: Bobi Andonov (, s. 18. elokuuta 1994 Melbourne, Australia) on makedonialais-australialainen laulaja. Hän edusti Makedoniaa Lasten Eurovision laulukilpailussa 2008 kappaleella "Prati mi SMS" ("Lähetä minulle tekstiviesti") ja sijoittui 5. sijalle. Hän on esiintynyt "T-Jam Dance Studio"–tanssiryhmässä 7-vuotiaasta lähtien, jonka lisäksi hän on esiintynyt useissa eri maissa.


title: Cardiff 1988: Ejection

text: Cardiff 1988: Ejection on Robert Calvertin livealbumi vuodelta 2006. Se kuuluu Voiceprintin äänenlaadultaan heikkoon Calvert-livesarjaan.


title: Manchester 1986: In Vitro Breed

text: Manchester 1986: In Vitro Breed on Voiceprintin Robert Calvert-livesarjaan kuuluva julkaisu vuodelta 2006.


title: Manchester 1986: In Vitro Breed

text: Kaikki kappaleet kirjoittanut Robert Calvert, ellei toisin mainittu.


title: Leicester 1986 & London 1987: Acid Rain

text: Leicester 1986 & London 1987: Acid Rain on Voiceprintin Robert Calvert-livejulkaisu vuodelta 2006. Se on taltioitu Leicesterissä 6. marraskuuta 1986 ja Lontoossa 13. tammikuuta 1987. Albumi on julkaistu aiemmin bootlegina nimellä "An Evening with the Action Man".


title: Leicester 1986 & London 1987: Acid Rain


title: Edith McGuire

text: Edith Marie McGuire (myöhemmin McGuire Duvall, s. 3. kesäkuuta 1944 Atlanta, Georgia, Yhdysvallat) on entinen yhdysvaltalainen pikajuoksija ja olympiavoittaja Tokiossa 1964.


title: Edith McGuire

text: McGuire opiskeli Tennesseen valtionyliopistossa ja kuului yliopiston loistavaan pikajuoksujoukkueeseen yhdessä kahden muun olympiavoittajan, Wilma Rudolphin ja Wyomia Tyusin kanssa.


title: Edith McGuire

text: McGuiren ura juoksijana oli lyhyt, mutta hän ehti silti voittaa kuusi Yhdysvaltain mestaruutta kolmessa eri lajissa. Hänen paras lajinsa oli 200 metrin juoksu, jossa hän voitti mestaruuksistaan neljä. Vuonna 1964 hän oli voittamaton tällä matkalla.


title: Edith McGuire

text: Tokion olympialaisissa McGuire kilpaili ensin 100 metrin juoksussa saaden hopeaa joukkuetoverinsa Tyusin jälkeen. 200 metrin finaalissa hän päihitti Puolan Irena Kirszensteinin ja sai kultaa. Kolmannen mitalin hän sai pikaviestissä, jossa Yhdysvallat hävisi Puolalle.


title: Edith McGuire

text: McGuire voitti kultaa myös Pan-Amerikan kisoissa 1963 200 metrillä ja pronssia pituushypyssä.


title: Edith McGuire

text: McGuire lopetti urheilu-uransa 1965 ja ryhtyi opettajaksi. Nykyään hän omistaa useita pikaruokaravintoloita Oaklandissa, Kaliforniassa yhdessä miehensä Charles Duvallin kanssa.


title: Oleksandr Zinenko

text: Oleksandr Borysovytš Zinenko (, s. 24. helmikuuta 1979) ukrainalainen riistamaaliampuja.


title: Oleksandr Zinenko

text: Zinenko on saavuttanut poikien sarjassa kolme MM-mitalia ja aikuisten sarjassa kuusi mitalia. Olympialaisissa hän on edustanut maataa Sydneyssä 2000 ollen 10 m olympiakiväärissä 15. tuloksella 569.


title: Newcastle 1986: Ship of Fools

text: Newcastle 1986: Ship of Fools on Robert Calvertin arkistolivejulkaisu, joka kuuluu Voiceprintin heikkolaatuiseksi kritisoituun Calvert-livesarjaan.


title: Centigrade 232

text: Centigrade 232 on Robert Calvertin kirjana ja cd:nä julkaistu novellikokoelma. Alun perin Calvert julkaisi kirjan vuonna 1977 ja kasettiversion vuonna 1986 postimyynnin kautta. 2007 Voiceprint uudelleenjulkaisi sekä kirjan että äänitteen CD:nä. Kirjan nimi tulee kirjoituspaperin palamislämpötilasta (232 celsiusastetta), joka puolestaan on viittaus Ray Bradburyn dystopiaromaaniin "Fahrenheit 451". Elokuussa 2007 julkaistiin "The Brock/Calvert Project"-albumi, joka sisältää joitain tämän teoksen runoja yhdistettynä Hawkwindin soittamaan musiikkiin.


title: Ohjelmistoatomi

text:
Ohjelmistoatomi on käsite, artefakti, joka kuvaa formaalien rakenteiden käsittelyä ja tulkintaa tietokoneessa.
Ohjelmistoatomin sisäisenä määrittelynä toimii pelkästään yksi atomistinen kaava (myös "atomistinen sääntö"). Sen takia ohjelmistoatomeista syntyvä malli on formaali ja tietokoneella täysin tulkittavissa ilman moniselitteisyyksiä.
Ohjelmistoatomi liittyy symboliseen analyysiin, missä symboleita ja niiden taustalla olevia objekteja tulkitaan kuvatun logiikan mukaisesti.


title: Ohjelmistoatomi

text: Ohjelmistoatomi on kehittynyt fysiikan atomin ja atomismin muodostamista esikuvista. Loogisen atomismin teoriaa ovat kehittäneet Ludwig Wittgenstein ja Bertrand Russell, jotka kuvaavat myös molekyläärisiä käsitemalleja ajattelun pohjana atomeja käyttäen. Ohjelmistoatomi on menetelmätekninen ratkaisu, jossa symbolisen analyysin ja semiotiikan keskeinen käsite eli objekti saadaan toteutettua.


title: Ohjelmistoatomi

text: Symbolisessa ohjelma-analyysissa ohjelmistoatomin sisäisenä atomistisena sääntönä toimii vastaavasta ohjelmasta sen kieliopin mukaan johdettu kielioppitermi. Tämä muodostaa ohjelmistoatomin semantiikan. Koodista kehitetty atomistinen malli sisältää joukon ohjelmistoatomeita, jotka kytkeytyvät keskenään samaan tapaan kuin vastaavat kielioppitermit esimerkiksi Java- tai C++-koodissa. Ohjelmistoatomia simuloidaan vastaavalla simulointimetodilla, joka ohjelmoidaan ohjelmistoatomia vastaavan olioon. Simulointimetodin käyttäytyminen vastaa alkuperäisen kielen käyttäytymistä, mikä voidaan kuvata tilasiirtymäkaaviona (tilakaavio).


title: Arto Rastas

text: Arto Rastas (s. 1979) on keittiömestari Rovaniemeltä. Nykyisin hän asuu Lempäälässä. Hänen ravintoloitaan ovat Ravintola Hella & Huone, Hella & Huone deli, Dining 26 by Arto Rastas Tampereella. Lempäälässä hänellä on kesäravintola Villa Hakkari. Rastas on myös "Helsingin kulinaarisen instituutin" omistaja ja kouluttaja. Ennen vuotta 2010 Villa Hakkari ja Helsingin kulinaarinen instituutti olivat keittiömestari Gero Hottingerin hallinnassa, joka siirsi ne sukupolvenvaihdoksella eteenpäin tyttärelleen Katja Nissiselle ja vävypojalleen Arto Rastaalle.


title: Arto Rastas

text: Hänet palkittiin vuonna 2005 Vuoden nuori kokki -suomalaistittelillä, ja samana vuonna hän osallistui kansainväliseen nuorten kokkien kilpailuun Bermudalla voittaen maailmanmestaruuden. Hän on toiminut myös Suomen kokkimaajoukkueen jäsenenä vuosina 2007–2010.


title: Arto Rastas

text: Vuosina 2008–2010 Rastas esiintyi Yle TV2:n "Kotikokit"-ohjelmassa. Rastas on esiintynyt myös MTV3:n "Linnan tähdet" -ohjelmassa vuosina 2011 ja 2012. Hän osallistui vuoden 2015 Top Chef- kaksintaistelu ohjelmaan sijoittuen kolmanneksi.


title: Arto Rastas

text: Rastas on myös suomalaisen ruuan puolestapuhuja. Hän on tehnyt suomalaisen ruuan edistämismatkoja ympäri maailman ja osallistuu myös Suomen suurlähetystökokkien kouluttamiseen.


title: Luettelo Yhdysvaltain presidenttien vierailuista Suomessa

text: Tämä on luettelo Yhdysvaltain presidenteistä, jotka ovat käyneet Suomessa. Luettelo sisältää myös Yhdysvaltain varapresidentit.


title: Viileänlauhkea sademetsä

text: Viileänlauhkea sademetsä on kasvillisuusvyöhyke.


title: Viileänlauhkea sademetsä

text: Lauhkean vyöhykkeen sademetsiä kasvaa Pohjois-Amerikan länsirannikolla, Alaskan eteläosista Kalifornian pohjoisrajalle, sekä Australiassa, Chilessä ja Uudessa-Seelannissa. Nykyisin noin neljäsosa maailman lauhkean vyöhykkeen sademetsistä kasvaa Pohjois-Amerikassa, missä niistä noin 90 % on hakattu.


title: Viileänlauhkea sademetsä

text: Ne muistuttavat suuresti boreaalisia havumetsiä havupuineen, mutta monet alueen havupuista kasvavat jättiläismäisiin mittoihin. Viileänlauhkeiden sademetsien puiden rungot ovat yltä päältä naavan ja sammalen peitossa johtuen korkeasta sademäärästä, joka tietyillä alueilla on jopa lähes 4 metriä vuodessa.


title: Viileänlauhkea sademetsä

text: Pohjois-Amerikassa viileänlauhkeat sademetsät kasvavat Alaskan etelärannikolta Kalifornian pohjoisrajoille ulottuvalla kapealla rannikkokaistaleella. Vuorten takana idässä on laajoja aavikoita ja aroja, pohjoisessa boreaalisia havumetsiä, ja etelämpänä Kaliforniassa nahkealehtistä kasvillisuutta.


title: HD 74156

text: HD 74156 on keltainen kääpiötähti Vesikäärmeen tähdistössä 210,6 valovuoden päässä Maasta. Sitä kiertää kolme planeettaa. Tähdellä on 24 % enemmän massaa, se on 58 % suurempi ja sen valovoima on 2,96 kertaa suurempi kuin Auringon. Huomattavaa on myös korkea rautapitoisuus.


title: HD 74156

text: Vuonna 2001 tähdeltä löydettiin kaksi jättiläisplaneettaa. HD 74156 b kiertää tähteä lähempänä kuin Merkurius Aurinkoa. Vuonna 2007 löydettiin b:n ja c:n välistä planeetta, jonka massaksi arvioitiin 0,4 Jupiterin massaa. Löytö on kuitenkin kyseenalaistettu, koska se saattaa johtua mittausvirheestä.


title: Loxian

text: Loxian on kirjoittaja ja sanoittaja Roma Ryanin vuonna 2005 luoma taidekieli, jota ovat innoittaneet muun muassa Tolkienin haltiakielet. Kieltä on käytetty Enyan "Amarantine"-albumilla kappaleissa ”Less Than a Pearl”, ”The River Sings” ja ”Water Shows the Hidden Heart”.


title: Vando Suvanto

text: Pekka "Vando" Suvanto (s. 22. marraskuuta 1947 Jyväskylä) on suomalainen rumpali, laulaja ja laulaja-lauluntekijä. Hän aloitti soittamisen Jyväskylässä 1962 The Mirages-yhtyeessä. Hänen jyväskyläläisistä yhtyeistä parhaiten kansallisella tasolla menestyi vuosina 1966-69 toiminut Silvery, joka säesti myös tunnettuja laulajia kuten Ankia, Jukka Kuoppamäkeä, Arto Sotavaltaa ja Sammy Babitzinia. Muutettuaan vuonna 1970 Helsinkiin Suvanto säesti Muskaa ja Kristiania sekä kesäkiertueella mm.Rauli Badding Somerjokea ja soitti Hectorin eri kokoonpanoissa kuten H.E.C.-yhtyeessä, Pelle Miljoonan useissa kokoonpanoissa sekä Tumppi Varosen ja Jukka Gustavsonin yhtyeissä. Hän lauloi myös taustoja ja soitti rumpuja mm. edellä mainittujen artistien levyillä. Lisäksi hän toimii laulajana ja lyömäsoittajana muun muassa Mescaleron ja Thresholdin levyillä.


title: Vando Suvanto

text: Omia kappaleitaan hän on julkaissut muun muassa yhtyeiden Sue Van Doe ja Silvery kanssa sekä soololevyillä.


title: Vando Suvanto

text: 90-luvun alusta lähtien Suvanto on tehnyt runsaasti musiikkia teattereihin, esimerkiksi Ari Nummisen, Juha Hurmeen, Esa Kirkkopellon ja Teatteri Rollon tuotantoihin.


title: Dr. Hook & The Medicine Show

text: Dr. Hook & The Medicine Show oli newjerseyläinen countryrockyhtye, joka vuonna 1975 lyhensi nimekseen Dr. Hook. Yhtyeen laulajat olivat Ray Sawyer ja Dennis Lacorriere. Yhtye oli aktiivinen vuosina 1967-1985.


title: Dr. Hook & The Medicine Show

text: Yhtyeen tunnetuimmat kappaleet ovat "Sylvia's Mother" ja "The Cover of the Rolling Stone". Kappaleet on tehnyt Shel Silverstein, joka ei ollut yhtyeen varsinainen jäsen.


title: Atomistinen kaava

text: Atomistinen sääntö eli atomistinen kaava on matemaattisessa logiikassa käytetty erikoistapaus kaavasta, jolla ei ole syvempiä sisärakenteita. Sitä kutsutaan lyhyesti myös atomiksi. Atomistisessa kaavassa ei siis ole alakaavoja sisällään. Atomit ovat siten yksinkertaisimpia hyvin-määriteltyjä logiikan kaavoja. Yhdistettyjä kaavoja voidaan muodostaa yhdistämällä atomistisia sääntöjä keskenään tyypillisillä logiikan konnektiiveilla.


title: Atomistinen kaava

text: Atomististen kaavojen tarkka muoto riippuu käsiteltävästä logiikasta. Esimerkiksi propositiologiikassa atomistiset kaavat ovat muuttujia, jotka viittaavat propositioihin. Predikaattilogiikassa atomit ovat predikaattisymboleita, joihin voi liittyä argumenttejakin. Tällöin kukin argumentti on luonteeltaan termi, joka voi edelleen sisältää atomistisia kaavoja. Prolog-ohjelmointikielessä on käytettävissä edellä kuvatut predikaattilogiikan piirteet, mutta niiden lisäksi vielä rekursio, peräytys ja samastus, joiden ansiosta Prologia voidaan pitää tyypillisenä Turing-vahvana ohjelmointikielenä.


title: Atomistinen kaava

text: Hyvin määritellyille ensimmäisen kertaluvun logiikan termeille ja proposioitioille pätee seuraava syntaksi:


title: Atomistinen kaava

text: Termit ovat muotoa:


title: Atomistinen kaava

text: joten termi on määritelty rekursiivisesti joko vakioksi "c" (nimetty objekti), tai muuttujaksi "x", tai funktiksi "f", johon liittyy "n" kappaletta argumentteja. Funktiot sovittavat objektien joukkoja ja viittauksia itse objekteihin.


title: Atomistinen kaava

text: Propositiot ovat muotoa:


title: Atomistinen kaava

text: joten propositio määritellään rekursiivisesti n-argumenttiseksi predikaatiksi P, jonka argumentteina ovat termit t, mutta myös lausekkeeksi, joka koostuu loogisista konnektiiveista (and, or) sekä kvanttoreista (for-all, there-exists), joita käytetään yhdessä muiden propositioiden kanssa.


title: Atomistinen kaava

text: Atomistinen kaava (atomi) on yksinkertaisesti predikaatti, jota on sovellettu viittaamaan termien muodostamaan monikkoon. Atomistinen kaava on siten muotoa P (t, …, t) predikaatille P ja termeille t.


title: Atomistinen kaava

text: Muita hyvin määriteltyjä kaavioja saadaan kokoamalla atomeja yhteen kvanttoreiden ja konnektiivien avulla.


title: Atomistinen kaava

text: Esimerkiksi kaava codice_3. R(z) sisältää atomit


title: Atomistinen kaava

text: Kun kaikki atomin termit ovat maadoitettuja, silloin atomia kutsutaan maadoitetuksi atomiksi tai maadoitetuksi predikaatiksi.


title: Atomistinen kaava

text: Atomistinen kaava on olennainen määrittely ohjelmistoatomille, joka muodostaa symbolisen analyysin metakäsitteen, symboli, toiminnallisuuden. Tulkinta tarkoittaa symbolisessa analyysissä maadoitetun predikaatin käyttämistä kyselyn paluuarvona, mahdollisimman pitkälle yksinkertaistettuna.


title: Kaava

text: Kaava on matematiikassa ja muissa tieteissä käytetty tapa ilmaista tietoa symbolisesti. Kaavat voivat olla yhtälöitä jolloin ne ilmaisevat eri suureiden välisiä riippuvuuksia. Kaavoja käytetään myös kemiassa, joissa kemiallisilla kaavoilla ilmaistaan yksiselitteisesti aineen kemiallinen koostumus tai molekyylirakenne. Kemiassa käytetään myös reaktioyhtälöitä, jotka osoittavat, mitkä lähtoaineet kemiallisessa reaktiossa muuttuvat miksikin reaktiotuotteeksi. Maailman tunnetuimpia kaavoja ovat Einsteinin suhteellisuusteoreettinen yhtälö E=mc² ja veden kemiallinen kaava HO.


title: Kazimierz Nycz

text: Kazimierz Nycz (s. 1. helmikuuta 1950) on puolalainen kirkonmies. Hän sai katolisen vihkimyksensä diakoniksi 8. toukokuuta 1972, papiksi 20. toukokuuta 1973 ja piispaksi 4. kesäkuuta 1988. Hänestä tuli vuonna 1988 Villa Regisin titulaaripiispa ja Krakovan apulaispiispa.


title: Kazimierz Nycz

text: Vuonna 2004 Nycz nimitettiin Koszalin-Kołobrzegin hiippakunnan piispaksi. Vuonna 2007 hän siirtyi Varsovan arkkipiispaksi Stanisław Wielgusin jouduttua eroamaan skandaalin seurauksena.


title: Kaarlo Kauppila

text: Kaarlo Vilhelm Kauppila () oli suomalainen jääkäriluutnantti. Hänen vanhempansa olivat maanviljelijä Kaarlo Erland Kauppila ja Hilma Johanna Hemilä.


title: Kaarlo Kauppila

text: Kauppila kirjoitti ylioppilaaksi Tampereen reaalilyseosta vuonna 1912 ja liittyi Satakuntalaiseen osakuntaan. Opintojaan hän jatkoi Helsingin yliopiston filosofisen tiedekunnan historiallis-kielitieteellisellä osastolla vuosina 1912–1915.


title: Kaarlo Kauppila

text: Kauppila liittyi vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 26. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Pataljoonan rintamalta paluun jälkeen Kauppila siirrettiin 23. syyskuuta 1917 pataljoonan Pioneerikomppaniaan ja lähetettiin rautatienrakennuskursseille Libauhun.


title: Kaarlo Kauppila

text: Kauppila saapui Suomeen (Vaasaan) jääkäreiden pääjoukon mukana vääpeliksi ylennettynä 25. helmikuuta 1918. Hänet komennettiin Suomen sisällissotaan aluksi komppanianvääpeliksi 2. Jääkärirykmentin 4. jääkäripataljoonaan, josta hänet siirrettiin 23. maaliskuuta 1918 alkaen pataljoonan esikuntaan esikuntavääpeliksi. Kauppila otti osaa sisällissodan taisteluihin Kalevankankaalla, Tampereella, Rajamäellä, Tarpilassa ja Raivolassa.


title: Kaarlo Kauppila

text: Sisällissodan jälkeen Kauppila palveli edelleen 2. Jääkärirykmentissä, josta muodostettiin myöhemmin Porin jalkaväkirykmentti n:o 2. Hän toimi 24. elokuuta 1918 alkaen 2. komppaniassa vääpelinä ja sittemmin joukkueenjohtajana. Hänet siirrettiin 2. huhtikuuta 1919 alkaen Keski-Suomen rykmenttiin, josta hän erosi 21. huhtikuuta 1920. Armeijaan hän astui uudelleen palvelukseen 4. toukokuuta 1921, jolloin hänet sijoitettiin Pioneeripataljoonaan, missä hän toimi adjutanttina ja nuorempana upseerina. Armeijasta hän erosi toistamiseen 15. marraskuuta 1922 ja liittyi Suojeluskuntajärjestöön ja hänet sijoitettiin paikallispäälliköksi Ikaalisten suojeluskuntaan. Tehtävässä hän palveli 30. lokakuuta 1923 saakka. Hän toimi vielä toistamiseenkin pienen hetken Ikaalisten paikallispäällikkönä vuonna 1928 ja seuraava kosketus armeijan harmaisiin olikin sitten osallistuminen upseerien kertausharjoituksiin Niinisalossa vuonna 1939, joka enteili jo lähestyvää sotaa.


title: Kaarlo Kauppila

text: Kauppila osallistui talvisotaan Ikaalisten suojeluskunnan paikallispäällikkönä. Jatkosodan puhjettua hänet komennettiin Jalkaväenkoulutuskeskus 7:ään, josta hänet vapautettiin palveluksesta lääkärin lausunnon perusteella. Hänet on haudattu Ikaalisiin.


title: Stefan Wyszyński

text: Stefan Wyszyński (3. elokuuta 1901 – 28. toukokuuta 1981) oli katolisen kirkon puolalainen pappi. Hän opiskeli Lublinin yliopistossa, sai lakitieteen tohtorin arvon ja vihittiin papiksi 1924. Hän toimi Lublinin piispana vuosina 1946–1948 ja sitten Varsovan ja Gnieznon arkkipiispana vuodesta 1948 kuolemaansa.


title: Stefan Wyszyński

text: Wyszyńskistä tehtiin kardinaali vuonna 1953. Hän joutui kuitenkin erimielisyyksiin Puolan hallituksen kanssa ja istui vangittuna vuoteen 1956 saakka. Vapautuksensa jälkeenkin konfliktit jatkuivat. Wyszyńskin ansioksi luetaan se, että paavi Johannes XXIII:n suhtautuminen kommunismiin lieveni.


title: Stefan Wyszyński

text: Wyszyńskiä seurasi Varsovan ja Gnieznon arkkipiispana Józef Glemp.


title: Lauri Kaunisvesi

text: Lauri Jalmari Kaunisvesi () oli suomalainen jääkäriluutnantti. Hänen vanhempansa olivat maanviljelijä Jeremias Kaunisvesi ja Marja Fredrika Niemelä. Hänet vihittiin avioliittoon vuonna 1921 Anna Maria Honkasen kanssa.


title: Lauri Kaunisvesi

text: Kaunisvesi kävi kansakoulun ja jääkäriprikaatin aliupseerikoulun vuonna 1919 sekä Jalkaväen kapitulanttikoulun vuonna 1926. Ammattienedistämislaitoksen puukaasutinkurssin hän suoritti vuonna 1940.


title: Lauri Kaunisvesi

text: Kaunisvesi työskenteli maanviljelijänä ennen liittymistään vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 16. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella, mistä hän joutui sairaalahoitoon 5. lokakuuta 1916 eikä sen jälkeen palannut enää pataljoonan yhteyteen.


title: Lauri Kaunisvesi

text: Kaunisvesi palasi takaisin Suomeen sisällissodan jälkeen 29. marraskuuta 1918 ja astui Suomen armeijaan asevelvollisena ja hänet sijoitettiin jääkäriprikaatin polkupyöräosastoon, missä hän palveli 24. huhtikuuta - 2. marraskuuta 1919 välisen ajan. Asevelvollisuusajan päätyttyä hän astui armeijan palvelukseen 1. tammikuuta 1920 ja hänet sijoitettiin koulutusaliupseeriksi Kaartin jääkäripataljoonan 4. komppaniaan, mistä hän siirtyi 18. helmikuuta 1920 Käkisalmen läänin rykmentin III pataljoonan 2. komppaniaan.


title: Lauri Kaunisvesi

text: Armeijasta hän erosi 20. huhtikuuta 1921 ja siirtyi Rajavartiolaitoksen palvelukseen 15. toukokuuta 1921 ja hänet sijoitettiin Kannaksen rajavartiostoon, missä hän palveli 31. heinäkuuta 1921 saakka. Takaisin armeijan palvelukseen Kaunisvesi siirtyi 1. syyskuuta 1921 koulutusaliupseeriksi Karjalan kaartin rykmentin 1. komppaniaan, mistä hänet siirrettiin 1. kesäkuuta 1923 Polkupyöräpataljoona 1:n 1. komppanian vääpeliksi.


title: Lauri Kaunisvesi

text: Armeijasta hän erosi toistamiseen 31. lokakuuta 1923. Mutta routa porsaan kotiin ajoi ja hän astui jälleen palvelukseen 1. joulukuuta 1923 Savon jääkärirykmenttiin ja hänet sijoitettiin rykmentin varusmestariksi. Varusmestarina hän toimi 31. heinäkuuta 1924 saakka, jolloin hän siirtyi koulutusaliupseeriksi ja komppanian vääpeliksi Karjalan kaartin rykmenttiin. Rykmentissä hän palveli 17. maaliskuuta 1927 saakka, jolloin hänet siirrettiin koulutusaliupseeriksi Kuormastopataljoonaan (tunnettiin myöhemmin nimellä Huoltopataljoona ja Huoltorykmentti). Kuormastopataljoonassa hänet sijoitettiin 2. palkkausluokan autonkuljettajaksi ja 1. heinäkuuta 1936 alkaen kuorma-autojoukkueen johtajaksi ja myöhemmin automestariksi.


title: Lauri Kaunisvesi

text: Kaunisvesi osallistui talvisotaan Autokeskuksen päällikkönä ensin II armeijakunnassa ja myöhemmin I armeijakunnassa. Välirauhan aikana hän jatkoi entisessä toimessaan, kunnes hänet siirrettiin armeijakunnan 1. polttoaineosastolle ja edelleen I armeijakunnan autokeskuksen päälliköksi. Jatkosodan puhjettua hänet komennettiin autotarkastajaksi 10. divisioonan esikuntaan, mistä hänet siirrettiin vuonna 1942 kuljetusupseerin apulaiseksi Kenttätykistörykmentti 9:n I patteristoon. Vielä samana vuonna hänet siirrettiin autoupseeriksi Viestipataljoona 10:n esikuntaan, missä hän palvelikin sodan loppuun saakka. Sotien jälkeen Kaunisvesi palveli autoupseerina Viestirykmentissä vuoteen 1945 saakka, jolloin hän erosi vakinaisesta palveluksesta. Hänet haudattiin Huutijärvelle.


title: Lauri Kaunisvesi

text: Kaunisvesi oli Suomen ampujainliiton erikoismestari kivääri- ja pistooliammunnassa sekä mestari pienoiskivääriammunnassa.


title: Turing-vahva

text:
Laskettavuuden teoriassa esitetään useita toisiaan lähellä olevia termejä, jotka kuvaavat minkä tahansa tietokonejärjestelmän eli laskennallisen järjestelmän suorittamisen rajoja ("computational power"). Erilaisia tarkasteltavia järjestelmiä ovat mm. abstraktit koneet, virtuaalikoneet ja ohjelmointikielet. Määritelmiä:
Laskennan perusväittämässä, ns. Church-Turing -teesissä, on esitetty, että kaikki tunnetut Turing-vahvat järjestelmät ovat myös Turing-yhteensopivia.


title: Taavetti Kaunisto

text: Taavetti Roopertti Kaunisto () oli suomalainen jääkärimajuri. Hänen vanhempansa olivat maanviljelijä Nestori Kaunisto ja Iida Langen. Hänet vihittiin avioliittoon vuonna 1922 Martta Irene Mälkiän kanssa.


title: Taavetti Kaunisto

text: Kaunisto kävi kansakoulun ja Länsi-Suomen kansanopiston vuonna 1906 ja Kokemäen maamieskoulun samana vuonna sekä suoritti yksityisesti viidennen luokan Tyrvään yhteiskoulussa vuonna 1909. Kurkijoen maamiesopiston hän kävi vuosina 1910–1911.


title: Taavetti Kaunisto

text: Kaunisto liittyi vapaaehtoisena Saksassa sotilaskoulutusta antavan jääkäripataljoona 27:n 1. konekiväärikomppaniaan 29. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hänet siirrettiin pataljoonan 2. konekiväärikomppaniaan 10. heinäkuuta 1917.


title: Taavetti Kaunisto

text: Kaunisto saapui Suomeen (Vaasaan) jääkäreiden pääjoukon mukana luutnantiksi ylennettynä 25. helmikuuta 1918. Hänet komennettiin Suomen sisällissotaan aluksi 3. Jääkärirykmentin 5. jääkäripataljoonan konekiväärikomppaniaan, josta hänet siirrettiin komppanianpäälliköksi 25. maaliskuuta 1918 alkaen 10. jääkäripataljoonan konekiväärikomppaniaan. Hän otti osaa sisällissodan taisteluihin Tampereella ja Viipurissa.


title: Taavetti Kaunisto

text: Sisällissodan jälkeen Kaunisto palveli 3. konekiväärikomppanian päällikkönä 1. heinäkuuta – 23. lokakuuta 1919 välisen ajan ja puoli vuotta 3. pataljoonan väliaikaisena komentajana 3. Jääkärirykmentissä, josta muodostettiin myöhemmin Jääkärirykmentti n:o 3, Savon jääkärirykmentti n:o 3 ja Uudenmaan rykmentti. Armeijasta Kaunisto erosi 4. helmikuuta 1920 ja siirtyi sen jälkeen maanviljelijäksi Tyrväälle, missä hänellä oli omistuksessaan lisäksi saha.


title: Taavetti Kaunisto

text: Kaunisto osallistui talvisotaan komppanianpäällikkönä Jalkaväkirykmentti 65:n konekiväärikomppaniassa. Hän osallistui taisteluihin Suomussalmella ja Kuhmossa. Välirauhan aikana hän hoiti tilaansa ja sahaansa. Jatkosodan puhjettua hänet komennettiin pataljoonan komentajaksi Jalkaväenkoulutuskeskus 7:ään, josta hänet siirrettiin seuraavana vuonna Jalkaväenkoulutuskeskus 8:aan, missä hän palvelikin koko sodan ajan. Sotien jälkeen hän palasi siviiliaikaisiin toimiinsa tilalleen ja sahalleen. Hänet haudattiin Tyrväälle.


title: Taavetti Kaunisto

text:
Paavo Susitaival on haastatellut miehistöä 1960-luvun alussa. Näin vänrikki Paavo Helin kertoi ääninauhalle Kaunistosta talvisodan ajasta:
”Kaunisto oli hyvä mies. En tiedä ammattitaitoa, mutta K. ei hermostunut kovassakaan paikassa. Ja Hakanen (pataljoonan komentaja majuri Yrjö Hakanen) teki ainakin siinä viisaasti, että useimmiten, kun tilanne alkoi, H. alisti pataljoonan Kaunistolle. Kaunisto oli kuin pataljoonan isä. Hän oli se runko, jonka ympärille pojat henkisesti keskittyivät. Kun oli Kaunisto mukana, silloin luotettiin aina täydellisesti, että tässä jotain on tolkkuakin. Kaunistoon luotettiin paljon enemmän kuin pataljoonan komentajaan.”


title: Taavetti Kaunisto

text:
Edelleen Susitaipaleen haastattelemana Kaunisto itse:
”Tuli sitten sana, että on annettu hyökkäyskäsky. (25. joulukuuta 1939) Me lähdimme siitä menemään. Minun sotapoikani hiihtivät niin jumalattoman lujaa, ja minä astmainen mies olin silloin jo viidenkymmenenkolmen ylitse niin enhän minä jaksanut sitä peliä. Minä menin kuorman päälle ja ajattelin että perhana, kyllä kai minä tästä vielä sotaan ehdin. Ei se sota semmonen ole, ettei sinne kerkiä. Ja niin sitä tultiin Valkealahti-nimiseen paikkaan. Sinne johti oikotie. Ja minä sanoin H:lle, että kiireesti yli. Nyt koko sakki, ettei mitään käskyäkään ehditä laatia muuta kuin perässä vain. Yksi jalkaväkikomppania siellä oli ja minun komppaniani. Taisi niitä siellä tiellä olla pidemmälläkin. Koko tie oli täynnä väkeä. Sitten tuli ilta, ja meidän olisi pitänyt siellä metsässä olla, niin minä tein hakokojun. Sillä yhdellä kirveellä se tehtiin ja vähän muitakin autettiin. Oli jumalattoman kylmä yö. Niitä hakokojuja oli määrä useampiakin tehdä. Mutta ei keritty.Ryssät rupesivat ampumaan kranaatinheittimillä, ja silloin se kojumme tyhjeni täysin. Ne menivät sinne metsään. Mutta minä tein valkean keskelle hakokorsua. Ehdittiin jo tuoda puita. Se oli melko iso, ja rupesin siinä lämmittelemään. Ajattelin, että ampukaa nyt mitä tahdotte. Kun kranaatinheittimillä ampuu, ei sitä tiedä, mihinkä se putoaa. Se putoaa niskaan, vaikka kuopassakin olisi. Siinä minä sitten olin ja vähän ajan perästä kurkistaa pari miestä ja sanoo, että täälläkös kapteeni vaan on? Minä sanoin, että täällä. Mitäs hätää täällä on? Tässä on paljon mukavampi lämmitellä. Eikä kulunut kauan, kun se hakokorsu tuli niin täyteen, että minä jouduin itse ihan syrjään, koska minä tahdoin päästää niitä poikia siihen, kun oli kylmä. Me olimme siinä sen yön, ja aamulla, minä en nyt enää oikein sitä muista minkä tähden mentiin siitä, mutta kumminkin oli semmoinen tilanne että me jatkoimme siitä Haapavaaraan.”


title: Taavetti Kaunisto

text: Ennen JR65:n lähtöä Oulusta Suomussalmelle Kaunisto oli vielä 1. pataljoonan komentaja, mutta syrjäytettiin välittömästi sen jälkeen kun hän kävi varsin suorasukaiseen tyyliin esikunnassa vaatimassa omansa ja kahden muun pataljoonan puolesta varustetäydennyksiä ajautuen sanaharkkaan majuri Hakasen kanssa.


title: Kauppila

text: Kauppila voi tarkoittaa:


title: Kauppila

text: Kauppila on seuraavien suomalaisten sukunimi:


Entisten Punakaartilaisten Keskusjärjestö oli 1940-luvulta 1980-luvulle saakka toiminut Suomen sisällissodan punakaartilaisten etujärjestö. Järjestö oli kommunistien hallinnassa, eli se ei edustanut kaikkia entisiä punakaartilaisia.


title: Entisten Punakaartilaisten Keskusjärjestö

text: Vasemmistolaisten entisten punakaartilaisten julkinen yhteistoiminta alkoi jatkosodan päätyttyä. Aluksi aktivistit vaikuttivat Entisten Sotilaiden Toverikuntien Liitossa yhdessä sotilaiden, metsäkaartilaisten ja työvelvollisten kanssa. ESTL:n punakaartilaisten ensimmäinen erillinen valtakunnallinen edustajakokous järjestettiin Helsingissä elokuussa 1945. Kokous muun muassa asetti "V. 1918 Punakaartilaisten korvauskomitean", jonka tehtävänä oli edistää korvausten saamista sotilaille ja näiden omaisille. Lisäksi kaksi vuotta toiminut komitea keräsi tietoja sisällissodan tapahtumista.


text: Toukokuun 1947 edustajakokouksessa perustettiin "Entisten Punakaartilaisten maatakäsittävä Keskustoimikunta", jolle punakaartiasiat siirtyivät ESTL:ltä. Toiminta virallistettiin 1952, jolloin rekisteröitiin Entisten Punakaartilaisten Keskusjärjestö. EPK:lla oli paikallisosastoja Helsingissä, Inkeroisessa, Järvenpäässä, Karkkilassa, Lahdessa, Laviassa, Lohjalla, Loimaalla, Oulussa, Perniössä, Porissa, Raumalla, Tampereella ja Turussa.


text: Helsingin Entiset Punakaartilaiset erosi keskusjärjestöstä 1953. Se jatkoi toimintaansa vuoteen 1984, jolloin yhdistys luovutti varansa ja sekä hallussaan olleiden muistomerkkien hoitovastuun SKP:n Helsingin piirijärjestölle. Ne siirtyivät 1990 edelleen Helsingin Vasemmistoliitolle.


text: Yhdistyksellä oli hoidossaan Santahaminan ja Tammisaaren vankileirien muistomerkit.


title: Away

text: Away on espanjalaislähtöisen laulajan Enrique Iglesiasin ensimmäinen single hänen englanninkieliseltä kokoelmalevyltään "Greatest Hits". Kappaleella laulaa myös sen tuottaja Sean Garrett. ”Away” julkaistiin iTunesissa ladattavaksi albumin julkaisupäivänä 11. marraskuuta 2008.


title: Away

text: Alun perin kappaleen oli tarkoitus olla mukana jo Garrettin aikaisemmin samana vuonna julkaistulla "Turbo 919" -albumilla, mutta hän antoikin sen Iglesiasin esitettäväksi.


title: Away

text: Kappaleen musiikkivideo, jonka ohjasi Anthony Mandler, esitettiin ensimmäisen kerran TRL-kanavalla 12. marraskuuta.


title: August Hlond

text: August Hlond SDB (5. heinäkuuta 1881 – 22. lokakuuta 1948) oli katolisen kirkon vuonna 1927 nimitetty puolalainen kardinaali. Hän sai vihkimyksensä papiksi 23. syyskuuta 1905 ja piispaksi 3. tammikuuta 1926.


title: August Hlond

text: Hlond nimitettiin vuonna 1925 Katowicen piispaksi. Kesäkuussa 1926 hän nousi Gniezno-Poznańin arkkipiispaksi, ja vuodesta 1946 kuolemaansa hän oli Gnieznon ja Varsovan arkkipiispana. Kardinaalina hän osallistui vuoden 1939 konklaaviin. Hän esitti eräissä kommenteissaan antisemitistisiä näkemyksiä.


title: August Hlond

text: Hlondin seuraajaksi Varsovan arkkipiispana astui Stefan Wyszyński.


title: Naamioväijyt

text: Naamioväijyt ("Pitangus") on tyrannien heimoon kuuluva lintusuku. Sukuun kuuluu kaksi lajia, joilla molemmilla on myös alalajeja.


title: Aleksander Kakowski

text: Aleksander Kakowski (5. helmikuuta 1862 – 30. joulukuuta 1938) oli katolisen kirkon 15. joulukuuta 1919 nimitetty puolalainen kardinaali. Hän sai vihkimyksensä papiksi 30. toukokuuta 1886 ja piispaksi 22. kesäkuuta 1913. Hän oli Varsovan arkkipiispana vuodesta 1913 kuolemaansa.


title: Coccinella

text: Coccinella on leppäkerttuihin ("Coccinellidae") kuuluva kovakuoriaisten ("Coleoptera") suku.


title: Henryk Muszyński

text: Henryk Józef Muszyński (s. 20. maaliskuuta 1933) on puolalainen roomalaiskatolinen arkkipiispa. Hänet vihki papiksi Chelmnon hiippakuntaan Kazimierz Jósef Kowalski 28. huhtikuuta 1957. Hänet nimitettiin Chelmnon vihkipiispaksi ja Villa Regiksen titulaaripiispaksi 23. helmikuuta 1985. Piispaksi vihkiminen seurasi 25. maaliskuuta. Pääkonsekraattorina toimi Józef Glemp, jota avustivat Marian Przykucki ja Zygfryd I. Kowalski.


title: Henryk Muszyński

text: Muszyński sai 19. joulukuuta 1987 nimityksen Włocławekin hiippakunnan piispaksi ja 25. maaliskuuta 1992 Gnieznon arkkihiippakunnan arkkipiispaksi. Hän jäi eläkkeelle 8. toukokuuta 2010.


title: Coronelin meritaistelu

text: Coronelin taistelu käytiin Saksan keisarikunnan laivaston ja Britannian kuninkaallisen laivaston osaston välillä Tyynellämerellä ensimmäisen maailmansodan aikana 1. marraskuuta 1914. Taistelu käytiin chileläisen Corenelin satamakaupungin edustalla ja se päättyi saksalaisten murskavoittoon. Taistelua seurasi 8. joulukuuta käyty Falklandsaarten taistelu, jonka britit voittivat.


title: Coronelin meritaistelu

text: Saksalainen vara-amiraali Maximilian von Spee komensi Saksan Itä-Aasian laivuetta. Japanilaiset valtasivat laivueen tukikohdan Kiinan Tsingtaossa syyskuussa 1914. Spee oli sodan syttyessä merellä. Japanin ja Australian laivastoja taitavasti kartellut Speen risteilijäosasto muodosti vakavan uhan ympärysvaltojen merenkululle Tyynellämerellä. Risteilijöitä etsimään lähetettiin myös brittiläinen Länsi-Intian laivastoasema kontra-amiraali Christopher Cradockin komennossa.


title: Coronelin meritaistelu

text: Speen osastoon kuuluivat modernit panssariristeilijät "Scharnhorst" ja "Gneisenau" sekä kevyet risteilijät "Nürnberg", "Leipzig" ja "Dresden". Cradockin osastoon kuuluivat vanhentuneet panssariristeilijät "Good Hope" ja "Monmouth", moderni kevyt risteilijä "Glasgow" ja apuristeilijä "Otranto". Brittien alukset olivat vanhentuneita ja niiden miehistö kokematonta "Glasgow’ta" lukuun ottamatta. Taistelulaiva "Canopus" ja panssariristeilijä "Kent" olivat tulossa osastolle vahvistukseksi, mutta ne eivät ehtineet tavoittaa Cradockin osastoa ennen taistelua. Cradock tiesi osastonsa olevan alivoimainen ja aavisteli pahaa. Samaan aikaan Spee oli päättänyt siirtyä Tyyneltämereltä Atlantille, kun ympärysvallat olivat vahvistaneet voimiaan Tyynellämerellä.


title: Coronelin meritaistelu

text: Spee ja Cradock kohtasivat yllättäen toisensa Chilen rannikon edustalla. Brittien alusten tulivoima ja panssarointi olivat heikkoja ja miehistö kokematonta, ja taistelu päättyi heidän kannaltaan surkeasti. Panssariristeilijät "Good Hope" ja "Monmouth" upposivat vieden mukanaan kaikki 1600 miehistöjen jäsentä, Cradock heidän joukossaan. Molemmat muut brittien alukset pakenivat. Saksalaisten tappiot jäivät kolmeen haavoittuneeseen. Kyseessä oli Britannian kuninkaallisen laivaston ensimmäinen tappio suurten pinta-alusten taistelussa yli sataan vuoteen.


title: Coronelin meritaistelu

text: Speen risteilijälaivaston takaa-ajoon lähettiin lisää voimia, ja saksalaisten osasto tuhoutui Falklandsaarten taistelussa 8. joulukuuta, kun se joutui taisteluun ylivoimaisia taisteluristeilijöitä vastaan. Spee kaatui, samoin hänen molemmat poikansa.


title: Coronelin meritaistelu

text: Coronelin meritaistelun muistoksi on nimetty Kanadan Brittiläisessä Kolumbiassa silloisen Royal Roads Military Collegen, nykyisen Royal Roads Universityn, kirjasto Coronel Memorial Library.


title: Rockology

text: Rockology on Kiss-yhtyeen entisen rumpalin Eric Carrin sooloalbumi vuodelta 1999. Vaikka Carr itse oli kuollut jo vuonna 1991, albumi päätettiin julkaista, koska materiaali oli Bruce Kulickin mielestä hienoa, ja se olisi kunnianosoitus Carrille. Kappaleet ovat peräisin jo 1980-luvun alusta. Useita kappaleita aiottiin käyttää Kiss-albumeissa, esimerkiksi ”Eyes of Love” ja ”Somebody’s Waiting”. Muut kappaleet kuten ”Too Cool For School” ja ”Nasty Boys” oli tehty Carrin "Rockheads"-nimiseen animoituun televisiosarjaan, jota ei koskaan julkaistu.


title: Jesse B. Blayton Sr.

text: Jesse B. Blayton Sr. (6. joulukuuta 1897 Fallis, Oklahoma – 7. syyskuuta 1977) oli yhdysvaltalainen tilintarkastaja ja ensimmäinen afroamerikkalainen radioaseman omistaja.


title: Jesse B. Blayton Sr.

text: Blayton opiskeli Chicagon yliopistossa. Hän muutti Atlantaan 1922 ja kuusi vuotta myöhemmin hänestä tuli Georgian ensimmäinen afroamerikkalainen laillistettu tilintarkastaja. 1940-luvulla Blaytonista tuli pankinjohtaja ja Atlantan yliopiston professori. Vuonna 1949 hän osti WERD-radioaseman ja nimitti poikansa Jesse B. Blayton Jr.:n aseman johtoon. WERD menestyi erityisesti afroamerikkalaiseen yleisön keskuudessa, ja aseman DJ:stä, Jack Gibsonista, tuli Atlantan suosituin tiskijukka. 1960-luvulla asema antoi lähetysaikaa kansalaisoikeusaktivisteille. Blayton myi aseman 1968.


title: Jesse B. Blayton Sr.

text: Jesse B. Blayton Sr. nimettiin Radio Hall of Fameen vuonna 1995.


title: The Fall (yhtye)

text: The Fall oli brittiläinen vuonna 1976 Prestwichissä, Manchesterin tuntumassa perustettu rockyhtye. Yhtyeessä soitti sen perustajan Mark E. Smithin lisäksi yhteensä yli 30 jäsentä. Yhtye nimettiin Albert Camusin romaanin "Putoaminen" mukaan. The Fall oli John Peelin suosikkiyhtye ja yhtye tekikin BBC:n studioilla 24 nauhoitusta Peelin ohjelmaan.


title: The Fall (yhtye)

text: Yhtyeen tuotantoon kuuluu 32 studioalbumia ja The Fall julkaisikin melkein joka vuosi uuden studioalbumin vuodesta 1979 lähtien. Lisäksi tuotantoon kuuluu 32 livealbumia ja yli 30 kokoelma-abumia. Yhtye julkaisi siis uransa aikana yli 100 albumia.


title: The Fall (yhtye)

text: The Fallin perustaja ja solisti Mark E. Smith kuoli 60-vuotiaana 24. tammikuuta 2018.


title: Michael Kpakala Francis

text: Michael Kpakala Francis (12. helmikuuta 1936 – 19. toukokuuta 2013) oli liberialainen roomalaiskatolinen arkkipiispa. Hänet vihittiin papiksi 4. elokuuta 1963. Hän sai 28. lokakuuta 1976 nimityksen Monrovian apostoliseksi vikaariksi ja Ausuccuran titulaaripiispaksi. Piispaksi vihittäessä 19. joulukuuta pääkonsekraattorina toimi Francis Carroll, jota avustivat Joseph Henry Ganda ja Boniface Nyema Dalieh.


title: Michael Kpakala Francis

text: Monroviasta tuli arkkihiippakunta 19. joulukuuta 1981 ja Francisista sen arkkipiispa. Francis jäi eläkkeelle 12. helmikuuta 2011, jolloin hänen seuraajakseen tuli Lewis Zeigler.


title: Gary McKinnon

text: Gary McKinnon (s. 1966) on skotlantilainen krakkeri, joka murtautui vuosina 2001 ja 2002 Yhdysvaltain puolustushallinnon ja avaruushallinto NASAn tietoverkkoihin. Amerikkalaisten viranomaisten mukaan McKinnon varasti lähes tuhat salasanaa ja tuhosi myös joitakin tiedostoja. McKinnon kertoi motiivikseen todisteiden etsimisen viranomaisten pimittämistä ufo-salaisuuksista. McKinnon kuvaili tietomurtoja "naurettavan helpoiksi" ja moitti Yhdysvaltain puolustushallinnon tietoturvaa olemattomaksi.


title: Gary McKinnon

text: Britannian korkein oikeusaste eli parlamentin ylähuone päätti elokuussa 2008 luovuttaa McKinnonin Yhdysvaltoihin oikeuteen. McKinnon valitti päätöksestä Euroopan ihmisoikeustuomioistuimeen, mutta se hylkäsi valituksen saman kuun aikana. Viimeisenä keinonaan hän pyysi sisäministeri Alan Johnsonia purkamaan päätöksen, mutta Johnson katsoi marraskuussa 2009, että luovutus ei ole ristiriidassa ihmisoikeuksien kanssa.


title: Gary McKinnon

text: Silloinen sisäministeri Theresa May kielsi 16. lokakuuta 2012 McKinnonin luovuttamisen Yhdysvaltoihin, koska lääketieteellisten todisteiden mukaan Aspergerin syndroomasta kärsivä McKinnon voisi yrittää itsemurhaa. Päätöstä ei otettu hyvin vastaan Yhdysvalloissa. Esimerkiksi Valkoisen talon neuvonantaja David Rivkin moitti ratkaisua naurettavaksi. Lisäksi brittiläinen "Daily Telegraph" -lehti kertoi, että Yhdysvaltain oikeusministeri Eric Holder ei päätöksen vuoksi suostunut edes ottamaan vastaan sisäministeri Mayn puheluita. Myöhemmin Holder kuitenkin vakuutti Radio 4:n Today Programmen haastattelussa, että hänellä on hyvät välit sisäministeri Mayn kanssa, vaikka Yhdysvallat olikin pettynyt päätökseen olla luovuttamatta McKinnonia.


title: Gary McKinnon

text: Joulukuussa 2012 ilmoitettiin, että McKinnonia ei aseteta tietomurroista syytteeseen edes Isossa-Britanniassa. Oikeudenkäynnin järjestämistä pidettiin hankalana, koska todisteita ja todistajia olisi pitänyt tuoda Yhdysvalloista Britanniaan.


title: Gary McKinnon

text: McKinnonia uhkasi Yhdysvalloissa jopa 70 vuoden vankeustuomio. Asianajajansa mukaan hän olisi voinut joutua Guantanamo Bayn vankileirille.


title: Rockheads

text: Rockheads on Kiss-rumpali Eric Carrin EP-levy, joka sisältää varhaisia 1980-luvulla tehtyjä kappaleita. Se julkaistiin vuonna 2001.


title: Ruotsi yleisurheilun Euroopan-mestaruuskilpailuissa

text: Ruotsi on osallistunut yleisurheilun ulkoratojen täyden ohjelman Euroopan-mestaruuskilpailuihin ensimmäisistä, vuoden 1934 kisoista alkaen. Se menestyi alkuvuosina hyvin ja oli vuoden 1946 kisojen mitalitilaston ykkönen. 1960-luvulta 1990-luvulle se sijoittui mitalitilastossa kymmenennen sijan huonommalle puolelle ja jäi Budapestin kisoissa 1966 kokonaan ilman mitaleja. Vuosien 2002 ja 2006 kisat toivat pitkästä aikaa menestystä: niissä maa sijoittui mitalitilastossa seitsemänneksi ja kuudenneksi kolmen kultamitalin myötä. EM-kilpailujen isäntämaana Ruotsi on toiminut kahdesti: vuonna 1958 kisakaupunkina oli Tukholma ja vuonna 2006 Göteborg.


text: Ensimmäinen ruotsalainen yleisurheilun Euroopan-mestari oli kiekonheiton Torinossa 1934 voittanut Harald Andersson. Ruotsalaisurheilijoista Euroopan-mestaruuden on voittanut 23 mies- ja viisi naisurheilijaa. Maan ainoat kaksinkertaiset Euroopan-mestarit ovat vuonna 1946 kultaa pituushypyssä ja 4 × 100 metrin viestijuoksussa voittanut Olle Laessker sekä 2000-luvulla menestyneet kolmiloikkaaja Christian Olsson ja seitsenottelija Carolina Klüft.


text: Yksittäisistä EM-kilpailuista Ruotsi on menestynyt parhaiten Oslossa 1946, jolloin sen miesurheilijat voittivat 11 kultaa 24 mahdollisesta. Tämän jälkeen menestys kääntyi heikommaksi ja neljissä seuraavissa kisoissa vain yksi urheilija kussakin voitti kultaa. Budapestissa 1966 maa jäi kokonaan ilman mitaleja ja pistesijoillekin pääsivät vain kuudenneksi 5 000 metrin juoksussa sijoittunut Bengt Nåjde sekä kahdeksanneksi sijoittuneet 110 metrin aitajuoksija Bo Forssander ja korkeushyppääjä Kjell-Åke Nilsson. Vuosina 1966–1998 Ruotsi saavutti yhteensä vain yhden kultamitalin, jonka toi vuoden 1982 kisoista maan ensimmäinen naispuolinen Euroopan-mestari, 400 metrin aitajuoksija Ann-Louise Skoglund. Vasta 2000-luvulla maan yleisurheilumenestys kääntyi nousuun ja kaksinkertaisten Euroopan-mestarien Carolina Klüftin ja Christian Olssonin lisäksi kultamitaliin ylsivät korkeushyppääjä Kajsa Bergqvist ja pika-aitajuoksija Susanna Kallur. Vuoden 2010 kisoissa mitaleille ylsivät korkeushypyn hopeamitalisti Emma Green ja maratonilla kärkikaksikon dopinghylkäysten jäljiltä pronssille noussut Isabellah Andersson. Helsingissä 2012 kultaa voitti 400 metrin juoksija Moa Hjelmer, minkä lisäksi kaksi ruotsalaista ylsi pronssimitalille. Zürichissä 2014 kultaa voitti eritrealaissyntyinen Meraf Bahta 5 000 metrin juoksussa ja hopealle päätyivät etiopialaissyntyinen Abeba Aregawi 1 500 metrin juoksussa sekä Charlotta Fougberg 3 000 metrin estejuoksussa. Amsterdamissa 2016 hopeaa saivat Michel Tornéus pituushypyssä, Meraf Bahta 5 000 metrin juoksussa ja pronssia saivat Lovisa Lindh 800 metrin juoksussa ja Angelica Bengtsson seiväshypyssä. Berliinissä 2018 kultaa sai Armand Duplantis seiväshypyssä, hopeaa saivat Andreas Kramer 800 metrin juoksussa ja Daniel Ståhl kiekonheitossa ja pronssia sai Meraf Bahta 10 000 metrin juoksussa.


title: Amilcare Malagola

text: Amilcare Malagola (24. joulukuuta 1840 Modena – 22. kesäkuuta 1895 Modena) oli italialainen kirkonmies. Hän sai katolisen vihkimyksensä papiksi 19. joulukuuta 1863 ja piispaksi 9. heinäkuuta 1876. Kardinaali hänestä tuli vuonna 1893.


title: Amilcare Malagola

text: Malagola toimi Ascoli Picenon piispana vuosina 1876–1877 ja sen jälkeen Fermon arkkipiispana kuolemaansa saakka.


title: Cleto Bellucci

text: Cleto Bellucci (23. huhtikuuta 1921 – 7. maaliskuuta 2013) oli italialainen kirkonmies. Hän sai katolisen vihkimyksensä papiksi 27. tammikuuta 1946 ja piispaksi 14. toukokuuta 1969. Hänestä tuli vuonna 1969 Melzin titulaaripiispa ja Taranton apulaispiispa. Vuodesta 1973 hän oli arkkipiispan apulaisena Fermossa, ja vuonna 1976 hän seurasi Norberto Periniä Fermon arkkipiispana.


title: Cleto Bellucci

text: Bellucci vetäytyi Fermon arkkipiispan virasta vuonna 1997, jolloin hänen seuraajakseen astui Benito Gennaro Franceschetti.


title: Falklandinsaarten taistelu

text: Falklandinsaarten taistelu käytiin Etelä-Atlantilla 8. joulukuuta 1914 Saksan ja Britannian laivastojen välillä osana ensimmäistä maailmansotaa. Saksalainen risteilijäosasto, joka oli aiemmin Tyynellä valtamerellä nöyryyttänyt britit tuhoisassa Coronelin meritaistelussa, joutui nyt itse tuhon omaksi.


title: Falklandinsaarten taistelu

text: Vara-amiraali, kreivi Maximilian von Speen komentama saksalainen risteilijäosasto siirtyi Coronelin taistelun jälkeen Kap Hornin editse Etelä-Atlantille saatuaan käskyn palata Saksaan. Kaapatusta brittiläisestä aluksesta saatu hiili ratkaisi saksalaisten polttoaineongelmat. Vara-amiraali von Spee päätti kuitenkin paluumatkan yhteydessä hyökätä Stanleyn satamaan Falkandinsaarilla aavistamatta, että satamassa odotti häntä etsimään lähetetty, murskaavan ylivoimainen vihollisen laivasto-osasto. Saksalaiset kääntyivät kiireesti pakoon tunnistettuaan vihollisen taisteluristeilijät, mutta nämä olivat liian nopeita. von Spee päätti uhrata panssariristeilijänsä "Scharnhorstin" ja "Gneisenaun" ja kääntyi taisteluun antaakseen kolmelle kevyelle risteilijälleen mahdollisuuden paeta. Loppujen lopuksi vain kevyt risteilijä "Dresden" onnistui pakenemaan. Yli 1800 saksalaista kaatui, näiden joukossa vara-amiraali von Spee kaksine poikineen. 215 saksalaista pelastettiin merestä sotavankeuteen. Brittien tappiot jäivät pieniksi.


title: Hamad bin Thuwaini

text: Hamad bin Thuwaini (arabiaksi حمود بن محمد) oli Omanissa syntynyt Brittien hallitseman Sansibarin sulttaani. Hamoudista tuli Sansibarin sulttaani Hamad bin Thuwainin jälkeen. Britit puolsivat Thuwainia, mutta hän sai kilpailijan Khalid bin Barghashista, joka julisti itsensä sulttaaniksi ja otti haltuunsa hallitsijan palatsin. Tämä johti Sansibarin sotaan, jossa britit pakottivat Bargashin pakenemaan. Thuwain lopetti orjuuden brittien painostuksesta. Hän sai kymmenen lasta vaimonsa Sayyida Khanforah bint Majid Al-Busaidin kanssa.


title: Courmayeur

text: Courmayeur on Italian luoteisnurkassa sijaitsevaan Aostanlaakson autonomiseen alueeseen kuuluva kunta. Kunta sijaitsee Euroopan korkeimman vuoren Mont Blancin kupeessa ja siellä asuu 2 825 asukasta. Courmayeurissa sijaitsee talviurheilukeskus ja sen läpi kulkee Pojoen sivujoki Dora Baltea. Courmayeurin yhdistää Ranskan puolella sijaitsevaan Chamonix’in 11,6 kilometriä pitkä vuonna 1965 valmistunut Mont Blancin tunneli.


title: Courmayeur

text: Courmayeurin talviurheilukeskuksessa kylä sijaitsee 1 200 metrin korkeudella, ja sieltä pääsee nousemaan hissillä 2 624 metrin korkeudelle. Hoidettuja rinteitä siellä on 100 kilometriä.


title: Courmayeur

text: Courmayeurin kunta jakautuu yhdeksään pienempään alueeseen eli niin kutsuttuun "frazioneen".


title: Kurt Schumacher

text: Kurt Schumacher (13. lokakuuta 1895 Culm, Saksa – 20. elokuuta 1952 Bonn, Länsi-Saksa) oli saksalainen poliitikko.


title: Kurt Schumacher

text: Schumacher osallistui vapaaehtoisena ensimmäiseen maailmansotaan, mutta haavoittui vaikeasti Venäjän Veikselin aluepiirissä, nykyisen Puolan alueella joulukuussa 1914 ja hänen oikea kätensä oli amputoitava.


title: Kurt Schumacher

text: Schumacher joutui olemaan lähes koko kansallisosialistisen Saksan 12-vuotisen ajan (1933-1945) keskitysleireissä, joissa häntä kidutettiin. Tästäkin johtuen hänen terveytensä horjui ja hänen vasen jalkansa jouduttiin amputoimaan syyskuussa 1948.


title: Kurt Schumacher

text: Schumacher oli merkittävässä asemassa Saksan sosiaalidemokraattisen puolueen jälleenrakentamisessa toisen maailmansodan jälkeen maan läntisillä miehitysvyöhykkeillä. Hän onnistui kohottamaan Saksan sosiaalidemokratian profiilia tuomitsemalla jyrkästi Neuvostoliiton miehitysvyöhykkeellä toimineiden sosiaalidemokraattisten puoluejärjestöjen pakkoliittämisen vyöhykkeen kommunistien johtamaan Saksan sosialistiseen yhtenäisyyspuolueeseen 1946.


title: Kurt Schumacher

text: Schumacher toimi puolueensa puheenjohtajana vuodesta 1946 sekä ensimmäisillä Saksan liittopäivillä ryhmän puheenjohtajana ja samalla oppositiojohtajana vuodesta 1949 kuolemaansa saakka. Hänet koettiin usein vastavoimana liittokansleri ja kristillisdemokraattien puheenjohtaja Konrad Adenauerille, jotka molemmat lasketaan kuuluvaksi läntisen Saksan perustajahahmojen joukkoon.


title: Ottavio Bandini

text: Ottavio Bandini (25. lokakuuta 1558 Firenze – 1. elokuuta 1629 Rooma) oli italialainen kirkonmies. Hän opiskeli Firenzessä, Pariisissa, Salamancassa ja Pisassa. Hän toimi Fermon arkkipiispana vuosina 1595–1606 ja oli vuodesta 1596 yksi katolisen kirkon kardinaaleista. Kuollessaan hän oli Ostian kardinaalipiispa.


title: Bruno Foresti

text: Bruno Foresti (s. 6. toukokuuta 1923, Brescia, Italia) on italialainen kirkonmies. Hän sai katolisen vihkimyksensä papiksi 7. huhtikuuta 1946 ja piispaksi 12. tammikuuta 1975. Hän toimi vuosina 1983–1998 Brescian hiippakunnan piispana (henkilökohtaisena arvonimenään arkkipiispa) oltuaan sitä ennen Modena-Nonantolan arkkipiispana ja Plestian titulaaripiispana.


title: Kimakkaväijyt

text: Kimakkaväijyt ("Myiozetetes") on tyrannien heimoon kuuluva lintusuku.


title: Ann-Louise Skoglund

text: Ann-Louise Skoglund (s. 28. kesäkuuta 1962) on entinen ruotsalainen yleisurheilija. Hänen päälajinsa oli 400 metrin aitajuoksu ja hän oli ensimmäinen ruotsalaisnainen, joka voitti kultaa yleisurheilun EM-kilpailuissa.


title: Ann-Louise Skoglund

text: Skoglund voitti Ateenan EM-kilpailuissa 1982 kultaa 400 metrin aitajuoksussa ajalla 54,58 s. Helsingin MM-kilpailuissa 1983 hän sijoittui kuudenneksi ajalla 54,80 s. Hänen edelleen sijoittui vain neuvostoliittolaisia ja itäsaksalaisia juoksijoita. Los Angelesin 1984 olympialaisissa, joihin Neuvostoliitto ja Itä-Saksa eivät osallistuneet, oli 400 metrin aitajuoksu ensimmäistä kertaa olympiaohjelmassa. Skoglund sijoittui viidenneksi ajalla 55,43 s. Hän hävisi pronssimitalisti Cristeana Cojocarulle vain 0,02 sekuntia. Stuttgartin EM-kilpailuissa 1986 Skoglund sijoittui neljänneksi ennätysajallaan 54,15 s jääden mitalisijasta jälleen 0,02 sekuntia. Skoglundin aika on yhä vuonna 2008 Ruotsin ennätys.


title: Härömäiset

text: Härömäiset ("Cucujoidea") on kovakuoriaisiin ("Coleoptera") kuuluva yläheimo.


title: Härömäiset

text: Yläheimo käsittää runsaasti heimoja, jotka ovat ulkonäöltään hyvinkin erilaisia. Pääsääntöisesti yläheimon lajit ovat kooltaan melko pieniä.


title: Härömäiset

text: Vanhan tavan mukaan härömäisten heimot on jaettu kahteen ryhmään:


title: Härömäiset

text: Kovakuoriaisten kuten muidenkin hyönteisten suomenkielistä nimistöä koskevia asioita käsittelee Suomen Hyönteistieteellisen Seuran sanastotoimikunta.


title: Peter Neururer

text: Peter Neururer (s. 26. huhtikuuta 1955) on saksalainen jalkapallovalmentaja ja entinen jalkapalloilija. Hän toimii saksalaisen tv-kanava sport1:n jalkapalloasiantuntijana.


title: Peter Neururer

text: Neururerin pelaajaura jäi varsin vaatimattomaksi Saksan amatöörisarjoissa.


title: Peter Neururer

text: Neururer aloitti valmennusuransa 1984 luotsaten kauden ajan TuS Halternia ja sitten SG Weitmaria. Kaudeksi 1986/87 hän siirtyi 2. Bundesliigassa pelanneen Rot-Weiß Essenin apuvalmentajaksi. Syyskuussa 1987 Essenin päävalmentaja Horst Hrubesch siirtyi muihin tehtäviin ja Neururer nousi päävalmentajaksi. Pesti jäi kuitenkin lyhyeksi ja Neururer sai potkut marraskuussa.


title: Peter Neururer

text: Kauaa Neururer ei ollut sivussa valmennustehtävistä, sillä jo tammikuussa 1988 Alemannia Aachen palkkasi hänet päävalmentajakseen. Neururer luotsasi seuran 2.Bundesliigassa kuudenneksi. Myös kausi 1988/89 sujui hyvin ja huhtikuussa FC Schalke 04 palkkasi Neururerin päävalmentajakseen. Neururer teki 2.Bundesliigaan pudonneessa gelsenkircheniläisseurassa hyvää työtä luotsaten seuran viidenneksi kauden 1989/90 päätteeksi. Myös seuraava kausi lähti hyvin liikkeelle, mutta seurajohto ei ollut tyytyväinen Neurureriin ja hän sai potkut marraskuussa 1990.


title: Peter Neururer

text: Maaliskuussa 1991 Neururer 35-vuotias Neururer sai vihdoin mahdollisuutensa 1.Bundesliigassa, kun Hertha BSC palkkasi hänet päävalmentajakseen. Neururer ei kuitenkaan onnistunut nostamaan berliiniläisiä kuiville ja seura putosi kauden jälkeen 2.Bundesliigaan ja Neururer sai potkut.


title: Peter Neururer

text: Hertha-potkujen jälkeen Neururer jatkoi uraansa 1. FC Saarbrückenissa 2.Bundesliigassa. Saarbrückenissä hän vihdoin onnistui ja johdatti seuran sarjan voittoon ja nousuun 1.Bundesliigaan. Pääsarjakausi 1992/93 oli kuitenkin liian kova Saarbrückenille ja viisi ottelua kauden aikana voittanut seura putosi takaisin 2.Bundesliigaan ja Neururer jätti tehtävänsä.


title: Peter Neururer

text: Marraskuussa 1994 Neururer siirtyi 2.Bundesliigan hännille pudonneen Hannover 96:n peräsimeen. Neururerin johdolla seura säilytti paikkansa sarjassa, mutta hän ei jatkanut enää tehtävissään kauden jälkeen.


title: Peter Neururer

text: Huhtikuussa 1996 Neururer palasi valmennustehtäviin siirtyen putoamiskurimukseen vajonneen 1. FC Kölnin päävalmentajaksi. Neururer onnistui kalkkiviivoilla nostamaan "Kilipukit" kuiville. Kausi 1996/97 sujui Kölniltä edellistä paremmin ja sijoitus oli lopulta 1.Bundesliigassa 10:s. Kausi 1997/98 alkoi kuitenkin kehnosti ja syyskuussa 1997 Neururer sai potkut.


title: Peter Neururer

text: Köln-potkujen jälkeen Neururer oli pitkään sivussa valmennustehtävistä kunnes hän huhtikuussa 1999 siirtyi Fortuna Düsseldorfin peräsimeen. Pesti kesti vain kesäkuuhun. Lokakuussa 1999 hän siirtyi 2. Bundesliigaseura Kickers Offenbachin peräsimeen. Pesti ei ollut järin menestyksekäs ja seura putosi Regionalligaan. Elokuussa 2000 Neururer sai potkut seurasta.


title: Peter Neururer

text: Vain kuukausi Kickers-potkujen jälkeen Neururer teki sopimuksen 2.Bundesliigassa pelanneen Rot-Weiß Ahlenin kanssa. Neururer luotsasi seuran ensimmäisellä kaudellaan seitsemänneksi, mutta kausi 2001/02 lähti käyntiin nihkeästi. Lopulta Neururer jätti tehtävänsä marraskuun lopulla 2001 ja siirtyi muutama päivä myöhemmin VfL Bochumin peräsimeen. Kausi Bochumissa oli menestyksekäs ja päättyi 2.Bundesliigan kolmossijaan ja nousuun pääsarjatasolle. Neururerin johdolla Bochum pelasi pääsarjatasolla loistavasti sijoittuen kaudella 2002/03 kahdeksanneksi ja 2003/04 kuudenneksi. Kausi 2004/05 europeleineen oli kuitenkin Bochumille vaikea ja päättyi lopulta sijaan 16. Kauden jälkeen Neururer sai potkut.


title: Peter Neururer

text: Marraskuussa 2005 Hannover 96 palkkasi Neururerin toistamiseen päävalmentajaksi, nyt pääsarjatasolla. Hän onnistui kauden tavoitteessaan ja pelasti seuran 12. sijan turvin putoamiselta. Kausi 2006/07 lähti kuitenkin käyntiin surkeasti ja elokuussa 2006 Neururer sai potkut.


title: Peter Neururer

text: Kesällä 2007 Neururer kohautti saksalaista jalkapalloilua väittämällä dopingin käytön olleen yleistä Saksan jalkapallossa 1990-luvulla. Hän viittasi väitteissään muun muassa entiseen työnantajaansa FC Schalkeen.


title: Peter Neururer

text: Marraskuussa 2008 Neururer palasi yli kahden vuoden tauon jälkeen valmennustehtäviin, kun 2.Bundesliigassa pelannut MSV Duisburg palkkasi hänet uudeksi päävalmentajakseen. Menestys nousua havittelevassa Duisburgissa on kuitenkin jäänyt vaisuksi ja lopulta kehno alku kaudelle 2009/10 koitui Neururerin kohtaloksi ja hän sai potkut lokakuussa 2009.